Sejarah Penciptaan Alat Pengering Rambut

Bagi wanita yang bertudung, alat pengering rambut merupakan satu keperluan untuk mengeringkan rambut yang basah sebelum memakai tudung. Memakai tudung ketika rambut basah mestilah dielakkan agar rambut tidak berbau kepam. Penggunaan tuala juga kurang efektif kerana rambut masih akan lembap dan tidak kering sepenuhnya.

Wanita pada masa kini harus bersyukur kerana pengering rambut yang ada pada masa kini sudah bersaiz kecil dan sangat mudah digunakan. Mereka hanya perlu menyambungkan plugnya ke sumber tenaga elektrik dan menghidupkannya.

Cuba bayangkan anda mengeringkan rambut menggunakan mesin vakum yang ada sekarang. Adakah ianya berkesan untuk mengeringkan rambut? Mungkin. Adakah ianya praktikal? Tidak.

Pada masa dahulu, membasuh rambut sememangnya sesuatu perkara yang menyusahkan. Kebiasaanya, berjam-jam masa diambil untuk memastikan ianya kering. Seorang pendandan rambut dari Perancis, Alexandre Godefroy mendapat idea bagi menyelesaikan masalah ini.

Pada tahun 1888, beliau telah mencipta satu alat pengering rambut yang pertama. Mesin tersebut bersaiz besar dimana pelanggan akan meletakkannya di atas kepala seperti memakai topi keledar. Walaupun mesin ini bukan mesin mudah alih, ianya berfungsi dengan baik sekali.

Mesin tersebut juga dicipta dengan aliran udara yang mencukupi agar rambut pengguna tidak terbekar. Rekaannya ini menjadi inspirasi kepada lebih ramai pereka menghasilkan mesin dan alat pengering rambut yang lebih kecil.

Menjelang 1920-an, sudah terdapat mesin pengering rambut mudah alih yang dilengkapi dengan elemen pemanasan dan kipas. Walaupun diklasifikasikan sebagai mudah alih, generasi awal mesin pengering rambut ini masih lagi susah digunakan dan terlalu berat untuk dipegang. Mesin pengering rambut pada ketika itu juga kurang efisyen, hanya menggunakan 100 watts berbanding mesin pada masa kini yang mampu mencecah 2000 watts.

Seperkara lagi perlu dirisaukan adalah isu keselamatan. Rekabentuk mesin pengering rambut generasi awal ini meletakkan motor pada bahagian luar mesin dan terdapat risiko kepada pengguna untuk terkena renjatan elektrik apabila terkena air. Banyak kes kematian akibat terkena renjatan elektrik dilaporkan.

Pada peringkat awal juga, mesin pengering rambut juga diiklankan sebagai alat untuk membunuh kutu di kepala. Oleh itu, ianya mendapat perhatian pengguna yang tidak mempunyai banyak masa untuk membasuh rambut dan membersihkan kepala daripada kutu.

Pengenalan mesin pengering rambut ini juga mempunyai kesan sampingan. Kerana rambut lebih mudah dibasuh dan dikeringkan, maka wanita terutamanya lebih kerap mambasuh rambut mereka. Hal ini seterusnya meningkatkan peningkatan jualan shampoo rambut di pasaran.

Lama-kelamaan, pihak pengeluar berjaya meningkatkan jumlah watt dan menghasilkan mesin pengering rambut yang lebih ringan. Menjelang 1960-an mesin pengering rambut yang lebih ringan dan diperbuat daripada plastik sudah diperkenalkan. Motor mesin ini juga telah diletakkan di bahagian dalam yang lebih tertutup.

Sekitar 1970-an, inovasi mesin pengering rambut lebih tertumpu kepada peningkatan piawaian keselamatan. Pihak Consumer Product Safety Commission dari Amerika Syarikat telah memperkenalkan satu peraturan yang wajib diikuti oleh setiap pengering rambut yang dijual secara komersil.

Pada 1991, undang-undang di Amerika Syarikat telah mewajibkan mesin ini mempunyai wayar bumi dan fius bagi mengelakkan sebarang kemungkinan terkena renjatan elektrik. Hasilnya, kes kematian akibat renjatan elektrik daripada mesin pengering rambut telah dapat dikurangkan pada abad pertengahan ke 20 daripada ratusan kes kepada hanya 4 kematian setiap tahun.

Kini, pelbagai jenis variasi alat pengering sudah terdapat di pasaran. Terdapat juga mesin pengering rambuyt yang didatangkan dengan teknologi inovasi terbaru termasuk kebolehan menetapkan suhu dan kelajuan angin mator. Terdapat juga mesin yang berkemampuan mengurangkan cas statik di rambut dan memecahkan molekul air untuk masa mengering rambut yang lebih cepat.


Inilah Punca Paling Kerap Menyebabkan Berlakunya Kebakaran di Malaysia

Kecil jadi kawan, besar jadi lawan. Ungkapan itu amat sesuai digunakan dalam menceritakan hubungan api dengan manusia. Api adalah satu elemen berguna yang banyak membantu kita dalam kehidupan seharian, seperti memasak, membakar sampah ataupun menyalakan sebatang rokok. Bagaimanapun, api mempunyai sifat yang cukup bahaya ekoran mudahnya api merebak sekiranya terkena pada bahan yang mudah terbakar.

Tahukah anda beberapa perkara menarik mengenai kebakaran di negara kita?

Di antara semua negeri di Malaysia, negeri Selangor mencatatkan jumlah kebakaran paling tinggi dengan 8161 kes dilaporkan pada tahun 2016.

Negeri Perak menduduki tempat kedua dengan 6576 kes kebakaran, diikuti oleh negeri Johor yang mencatatkan 5148 kes dan Sabah, 4620 kes. Tempat kelima jumlah kes kebakaran di Malaysia adalah Kedah yang mencatatkan 4371 kes.

Bagi tahun 2016, sebanyak 49,875 kes kebakaran dilaporkan menurut statistik Jabatan Bomba.

Enam negeri mencatatkan paling sedikit berlaku kes kebakaran, adalah Negeri Sembilan (2119 kes) Sarawak (2012 kes), WP kuala Lumpur (1698 kes) Perlis (1087 kes), WP Labuan (488 kes) dan WP Putrajaya (96 kes.)

Hampir 10% jumlah keseluruhan kes kebakaran di Malaysia berlaku disebabkan apa yang Jabatan Bomba takrifkan sebagai 'sengaja dibakar dengan niat baik.' Contoh kes-kes ini adalah seperti kes kebakaran yang terjadi akibat pembersihan belukar misalnya ataupun aktiviti membakar bagi penanaman semula pokok sawit, sebagai contoh. Kes kebakaran sengaja dengan niat baik ini berjumlah 4710 kes bagi tahun 2016.

3 negeri yang mencatatkan jumlah kes mencetuskan kebakaran dengan niat baik pula adalah Terengganu, Pulau Pinang dan Melaka. Kenapa perkara itu berlaku tidak ada penjelasannya.

Punca kedua paling kerap berlakunya kebakaran adalah kes yang melibatkan litar pintas. Sebanyak 2005 kes kebakaran berlaku adalah melibatkan litar pintas dengan Pulau Pinang mendahului negeri-negeri lain.

Sementara itu, puntung rokok menjadi penyumbang ketiga terbesar berlakunya kes kebakaran di negara kita dengan 753 kes berpunca daripada puntung rokok yang tidak dipadamkan dengan sempurna. Apa yang membimbangkan, masyarakat Pulau Pinang sekali lagi mendahului negeri-negeri lain dengan jumlah 172 kes kebakaran disebabkan puntung rokok.

Salah satu sebab lain kerap berlakunya kebakaran di negara adalah disebabkan perbuatan khianat. Jabatan Bomba mengklasifikasikan kes-kes seperti ini dibawah kategori 'sengaja dibakar dengan niat jahat.'

Kes khianat ini berjumlah 493 kes di seluruh Malaysia pada tahun 2016 dan statistiknya menunjukkan sesuatu yang perlu diberikan perhatian, khasnya oleh masyarakat negeri Sarawak.

Negeri Sarawak jauh mendahului negeri-negeri lain dalam kiraan kes kebakaran dengan niat jahat, dengan 136 kes berlaku dalam setahun, meninggalkan WP Kuala Lumpur yang melibatkan 80 kes, Selangor 73 kes dan Johor yang mencatatkan 63 kes. Kami tidak mampu mengulas lebih panjang berkenaan maklumat ini, ekoran tidak ada informasi yang menjelaskan mengapa fenomena ini berlaku terlalu kerap di Sarawak.

Berdasarkan statistik yang telah dikongsikan, kami berharap agar anda dapat berhati-hati dalam urusan seharian kita, apabila melibatkan penggunaan api.

Dengan majoriti kebakaran berpunca daripada kesilapan kita dalam menggunakan api untuk tujuan yang baik, amatlah penting sekali kita memastikan rumah, kediaman atau premis kita mempunyai sekurang-kurangnya satu pemadam api untuk kecemasan.

Pemeriksaan litar pintas di premis serta kediaman perlulah diselenggara dengan lebih baik, kerana kadar kebakaran yang berlaku akibat litar pintas cukup tinggi. Apa yang menyedihkan, terkorbannya nyawa dan harta benda dalam kes seperti itu sebenarnya dapat dielakkan sekiranya kita menyelia serta mematuhi tatacara penggunaan elektrik yang betul. Penggunaan wayar penyambung yang meningkatkan potensi berlakunya lebihan beban juga sepatutnya diminimakan.

Kepada perokok - anda ingatlah, anda adalah golongan ketiga paling kerap menjadi punca kebakaran. Pastikan puntung rokok dipadam dengan betul sebelum dibuang. Buanglah pula puntung rokok ditempat yang selamat kerana kita tidak tahu hanya kerana puntung rokok kita yang dibuang sambil lewa, mungkin akan menyebabkan kehilangan nyawa orang lain.


Guru ICT dari Ghana ini ajar Microsoft Word hanya menggunakan papan hitam

Satu post di laman Facebook baru-baru ini menjadi tular selepas ia berjaya mencairkan hati netizen.

Status Facebook yang dimuatnaik oleh seorang guru dari Ghana itu menunjukkan cara yang amat ganjil sambil menggunakan hanya apa-apa sumber yang ada bagi tujuan mengajar subjek Teknologi Maklumat dan Komunikasi (TMK). Anda mungkin terfikir, apa yang pelik sangat mengajar mata pelajaran TMK ini? Cubalah mengajar tanpa komputer seperti guru ini.

Guru yang berasal dari Kumasi, Ghana itu mengajar subjek tersebut kepada sebuah komuniti pertanian di kawasan pedalaman. Di sana, guru itu terpaksa menghadapi kekangan kemudahan dan peralatan asas berkaitan teknologi maklumat. Menurutnya, setiap guru di dunia ini ada cara dan gaya tersendiri untuk menyampaikan proses pembelajaran dan pengajaran. Bagi dirinya pula, mengajar bidang IT tanpa komputer adalah cabaran yang perlu ditempuhi.

Owura Kwadwo ialah seorang graduan Seni Visual. Beliau sedang mengajar komponen asas bagi Word Document namun disebabkan kekangan sumber bahan mengajar, beliau terpaksa melukis sendiri tangkap layar (screenshot) penuh bagi perisian tersebut di papan hitam semata-mata untuk membolehkan pelajarnya belajar dengan betul.

Menurut Kwadwo, beliau sanggup bersusah-payah melukis perisian tersebut supaya pelajarnya faham apa yang sedang diajarkan. Walaupun ketiadaan komputer, sekurang-kurangnya mereka boleh mendapat gambaran tentang perisian tersebut.

Walaupun kaedah mengajar itu adalah sedikit ganjil, namun ia membuahkan hasil. Para pelajar Kwadwo berasa seronok dan belajar pelbagai perkara daripada kelasnya. Status Facebook Kwadwo juga telah membuatkan netizen berasa kagum kerana masih ada guru yang sangat komited dan berdedikasi sepertinya. Selain itu, hasil lukisannya juga telah berjaya memukau ramai pihak.

Apa yang menyedihkan Kwadwo adalah masih banyak sekolah di Ghana yang mengalami masalah yang sama.

Selepas status Facebooknya menjadi tular, ia telah mendapat perhatian banyak pihak dan sejak itu, ramai yang telah bertanya untuk menghulurkan derma dan bantuan. Ada yang ingin mendermakan laptop dan projektor selain dalam bentuk wang ringgit. Walaupun ada pihak yang mengecam tindakan Kwadwo kerana memuatnaik status 'poyo' berkenaan, beliau percaya yang tindakan itu adalah salah satu cara terbaik untuk membantu sekolah yang kurang bernasib baik.

Kwadwo adalah salah satu contoh guru yang sanggup bersusah-payah memberikan yang terbaik untuk pelajarnya. Apabila pihak kerajaan tidak mampu untuk menyediakan sumber sepatutnya, guru seperti Kwadwo akan melakukan sendiri segala penambahbaikan. Semuanya atas dasar minat mendidik dan rasa sayang kepada anak-anak didiknya.

Tahniah, Cikgu Kwadwo. Anda memang seorang hero! Semoga lebih ramai guru di Malaysia yang menjadikan anda sebagai inspirasi.


Adakah "White Chocolate" Boleh Dikategorikan Sebagai Coklat?

Bagi penggemar makanan coklat, anda pasti sedar akan kewujudan pelbagai jenis dan variasi coklat antaranya coklat susu (milk chocolate), coklat kurang gula (semisweet chocolate) dan coklat gelap (dark chocolate). Apa yang membezakan antara jenis-jenis coklat ini adalah peratusan kandungan koko di dalamnya.

Walau bagaimanapun, terdapat juga coklat putih (white chocolate) yang berwarna putih. Apakah sebenarnya "white chocolate" ini? Adakah ia sebenar-benarnya sejenis coklat?

Jawapan kepada soalan ini sebenarnya begitu subjektif. Sekiranya anda bertanyakan soalan ini kepada mereka yang pakar dalam bab coklat, coklat putih tidak dikategorikan sebagai sejenis coklat. Selain warna, satu lagi perbezaan ketara antara coklat putih dan coklat lain adalah rasanya. Rasa coklat putih biasanya tersangat manis, tidak kiralah jenama apapun yang anda beli.

Untuk mengetahui sebabnya, adalah penting untuk mengetahui kandungan sebenarnya sesuatu coklat yang biasa dijual di pasaran. Secara umumnya, setiap coklat mengandungi 3 bahan utamanya iaitu sirap koko (chocolate liquor), mentega koko (cocoa butter) dan pepejal koko (cocoa solids) serta beberapa bahan tambahan lain. Peratusan bahan utama ini dalam coklat akan membezakannya kepada beberapa variasi coklat yang dijual di pasaran.

Bagi kebanyakan pakar dalam bab coklat, coklat putih tidak dikategorikan sebagai satu coklat memandangkan ia tidak mengandungai 2 daripada 3 bahan utama utama membuat coklat, iaitu sirap koko (chocolate liquor) dan pepejal koko (cocoa solids) yang merupakan 2 bahan utama yang memberikan rasa 'coklat sebenar' kepada sesuatu makanan coklat itu.

Kebanyakan coklat putih yang dijual dipasaran mengandungi mentega koko iaitu sejenis lemak sayuran berwarna putih kekuningan tetapi ada juga yang hanya menggunakan minyak sayuran lain sebagai ganti.

Pada tahun 2004, Food and Drug Administration iaitu satu agensi kerajaan Amerika Syarikat dalam bidang kesihatan telah memperkenalkan satu undang-undang yang mewajibkan coklat putih yang dijual dipasaran mestilah mempunyai minimum 20% mentega koko. Undang-undang ini diperkenalkan bagi mengelakkan pihak pengeluar coklat menggunakan minyak sayuran atau lemak sayuran lain bagi menggantikan mentega koko.

Salah satu cara bagi mengetahui sekiranya coklat putih yang anda beli di pasaran menggunakan mentega koko atau lemak/minyak sayuran lain sebagai ganti adalah dengan melihat kepada warna coklat tersebut. Coklat putih yang menggunakan mentega koko ini biasanya akan berwarna putih keperangan.

Malangnya warna coklat ini juga tidak boleh dijadikan indikator mutlak memandangkan terdapat pengeluar yang menggunakan lemak/minyak sayuran tetapi menambah bahan pewarna tiruan bagi menjadikannya sedikit keperangan.

Selain mewajibkan penggunaan mentega koko pada kadar peratusan tertentu, bagi membolehkannya digelar coklat putih, ianya mesti mempunyai minimum 14% pepejal susu, 3.5% lemak susu dan tidak lebih daripada 55% gula atau pemanis. Selain itu, lecithin dan perisa tambahan (kebiasaannya vanilla) biasa digunakan memandangkan mentega koko secara semulajadinya tidak mempunyai perasa yang menarik perhatian.

Tidak lama kemudian, piawaian mengenai coklat putih ini turut digunapakan dalam kalangan negara Eropah kecuali peratusan kandungan gula dan pemanis.

Walau terdapat undang-undang yang diperkenalkan bagi membolehkan sesuatu makanan itu digelar coklat putih, kebanyakan pakar dalam bab coklat tidak menganggup coklat putih sebagai sebuah coklat sebenar. Untuk membolehkannya dianggap sebagai coklat sebenar, ianya mesti mengandungi sirap coklat (chocolate liquor), sejenis sirap coklat yang pekat terhasil apabila biji koko telah ditapai, dikeringkan dan dibakar melalui beberapa proses.

Coklat yang sebenar juga mestilah mengandungi pepejal koko. Malangnya, coklat putih tidak mengandungi kedua bahan utama ini.

Walau bagaimanapun, terdapat satu kelebihan coklat putih berbanding coklat biasa. Kerana kekurangan atau ketidakhadiran (chocolate liquor) dan pepejal koko, maka kuantiti Theobromine dan kafein di dalamnya sangat sedikit dan tidak memberikan kesan yang signifikan terhadap mereka yang alergik padanya. Coklat biasanya juga dilarang keras diberikan kepada anjing kerana kewujudan Theobromine dimana anjing sangat alergik padanya.


5 Pemain Catur Terhebat Sepanjang Zaman

Seperti sukan-sukan lain, permainan catur juga mempunyai ranking yang ditentukan melalui jumlah mata yang dikutip daripada setiap pertandingan. Dalam dunia sukan catur, FIDE (The Federation Internationale des Echecs) adalah badan pentadbir sukan ini, seumpama FIFA bagi sukan bola sepak.

Bagi penentuan ranking pemain, hanya pertandingan catur yang mendapat pengiktirafan FIDE sahaja akan diberikan mata kepada para pemenang. Dalam dunia catur, terdapat beberapa gelaran seperti Grand Master (GM), International Master (IM), Woman Grand Master (WGM) dan Women International Master (WIM) yang diberikan kepada pemain yang sudah mengumpul jumlah mata tertentu.

Dalam sejarah permainan ini, terdapat beberapa pemain yang sangat menyerlah daripada pemain lain antaranya mendominasi ranking nombor 1 dunia selama berpuluh tahun. Kali ini, kami ingin berkongsi 5 pemain terhebat catur sepanjang zaman.

Tiada pemain catur lain yang pernah mendominasi sukan catur sepertimana yang dilakukan oleh Garry Kasparov. Beliau berjaya menjadi pemain termuda memenangi Kejuaraan Dunia pada 1985. Pada ketika itu, beliau hanya berusia 22 tahun dan berjaya mengekalkan kejuaraan sehingga tahun 1993, tahun dimana beliau menubuhkan organisasinya sendiri kerana salah faham dengan FIDE.

Dalam ranking pula, beliau mengungguli kedudukan pertama daripada tahun 1986 sehinggalah beliau bersara pada tahun 2005. Antara kejayaan terbesarnya adalah pernah memenangi 15 kejohanan utama secara berturut-turut.

Selain Garry Kasparov, Anatoly Karpov merupakan seorang lagenda catur yang berasal dari Rusia. Beliau berjaya menjadi juara dunia pada tahun 1975 hingga 1985, dan 1993-1999. Kini, beliau masih lagi bermain catur dan ketika artikel ini ditulis, beliau berada di kedudukan ke 180 dalam senarai yang dikeluarkan FIDE. Sepanjang kariernya, beliau telah memenangi 160 pertandingan catur. Pada 1969, beliau telah muncul sebagai Juara Remaja Dunia dengan memenangi 10 daripada 11 perlawanan.

Selain itu, beliau juga pernah mencapai rating 2985, rating tertinggi yang pernah dicatatkan dalam sukan ini. Dalam pertandingan Chess Olympiads pula, beliau hanya kalah 2 perlawanan daripada 68 perlawanan sepanjang kariernya. Chess Olympiads adalah pertandingan catur berkumpulan antara negara yang diadakan setiap dua tahun. Setelah hilang status sebagai pemain terbaik dunia pada tahun 1999, beliau kurang bermain catur mula beralih arah ke dalam bidang politik.

Emanuel Lasker mungkin nama yang agak asing bagi dunia catur masa kini. Walau bagaimanapun beliau merupakan seorang lagenda catur dari Jerman yang mendominasi sukan ini suatu ketika dahulu dengan memegang takhta sebagai Juara Dunia selama 27 tahun, paling lama dicatatkan oleh mana-mana pemain dalam sejarah sukan ini.

Walau bagaimanapun, Perang Dunia Pertama telah menghalang kariernya untuk terus mempertahankan status sebagai juara dunia. Beliau akhir berjaya ditewaskan oleh musuh utamanya, Capablanca pada tahun 1921 dalam kejuaraan dunia. Ketika kejadian tersebut, beliau sudahpun berumur 53 tahun dan sudah lama tidak bermain catur secara kompetetif.

Walaupun tidak mempunyai banyak sumbangan dalam dunia catur, ramai pemain profesional mengambilnya sebagai inspirasi terutamanya dari segi caranya bermain catur.

Wilhelm Steinitz merupakan seorang lagenda catur daripada Austria dan telah mendominasi kejuaraan dunia selama 8 tahun daripada 1886 sehingga 1894. Selain daripada dominasi dalam dunia catur pada ketika itu, beliau berhak berada dalam senarai ini atas jasanya dalam pembangunan sukan catur moden.

Pada tahun 1873, beliau telah memperkenalkan satu corak permainan baru yang sangat berbeza dengan cara permainan tradisional yang lebih gemar menyerang. Walau pada awalnya cara permainannya ini digelar sebagai pengecut, menjelang awal 1890-an cara permainannya ini telah diterima dan digemari ramai kerana lebih hebat dan tersusun. Beliau bukan sahaja berjasa dalam pembangunan sukan catur moden, malah turut bekerja keras untuk memperkenalkan piawaian khas untuk semua perlawanan catur bertaraf profesional.

Malangnya, beliau mati dalam keadaan serba miskin pada tahun 1900. Satu pengakhiran yang menyedihkan buat seorang bekas juara dunia yang telah memberi sumbangan besar dalam dunia catur.

Bobby Fischer merupakan antara pemain terhebat yang pernah dilahirkan Amerika Syarikat. Bermula pada usia 14 tahun, beliau memenangi 8 kejohanan peringkat kebangsaan termasuklah rekod kemenangan 11 kali tanpa kekalahan yang dicatatkan pada tahun 1963 dan 1964 yang merupakan rekod kejohanan. Ketika berusia 15 tahun, beliau sudahpun menjadi seorang Grand Master (GM) termuda dunia dan calon untuk Kejohanan Dunia.

Bagi Bobby Fischer, musuh utamanya adalah dirinya sendiri. Beliau lebih gemar membuat pertaruhan duit sebelum bersetuju dengan sesuatu perlawanan. Satu waran tangkap pernah dikeluarkan ke atasnya kerana mengatur duit pertaruhan berjumlah $5 juta dan beliau telah melarikan diri daripada negaranya. Beliau juga mempunyai pelbagai konflik dengan pihak kerajaan sehingga menyebabkan passportnya ditahan.

Beliau tinggal selama 9 bulan di Jepun dan diugut akan diekstradisi pulang ke Amerika Syarikat sebelum Iceland memberikannya kewarganegaraan. Beliau tinggal di sana sebelum meninggal 3 tahun kemudian.


8 Haiwan Dengan Tempoh Kehamilan Yang Berbeza Dengan Manusia

Bagi manusia, tempoh kehamilan biasa adalah sekitar 40 minggu. Dan bagi haiwan pula, tempoh kehamilan adalah berbeza-beza. Ada yang memerlukan beberapa minggu dan ada yang mengambil masa bertahun-tahun.

iluminasi.com ingin berkongsi 8 tempoh kehamilan haiwan yang luar biasa.

DNA gorilla adalah sangat serupa dengan manusia, iaitu 95 hingga 99% bergantung kepada apa yang diambil kira. Jadi tak hairanlah jika haiwan ini mempunyai tempoh kehamilan yang hampir sama dengan manusia iaitu 8.5 bulan.

Bagi haiwan yang bertubuh besar, adalah logik bagi seekor gajah untuk hamil bagi tempoh yang lama. Tersangat lama.

Purata tempoh hamil seekor gajah adalah lebih daripada 2 kali ganda tempoh kehamilan manusia iaitu di antara 85 hingga 100 minggu, iaitu hampir 2 tahun (22 bulan).

Ini membuatkan ia sesuatu yang normal bagi gajah betina untuk tidak melahirkan lebih daripada 4 zuriat ketika jangka hayatnya.

Mungkin tempoh kehamilan sebenarnya tidak bergantung kepada saiz tubuh haiwan itu sendiri. Ini kerana zirafah yang bertubuh langsing mempunyai tempoh kehamilan lebih lama daripada badak sumbu, iaitu 14 hingga 15 bulan.

Seekor bayi zirafah boleh mencapai berat 68 kilogram dengan ketinggian 183 sentimeter.

Dan tahukah anda zirafah melahirkan bayi dalam keadaan berdiri jadi ia adalah normal bagi bayi zirafah untuk jatuh dari ketinggian 6 kaki ketika dilahirkan.

Walaupun dalam kategori haiwan bertubuh besar, namun tempoh kehamilan badak air idaklah selama berbanding gajah. Malah, tempoh kehamilan badak air lebih singkat berbanding manusia, iaitu 8 bulan.

Tikus adalah antara haiwan yang paling tidak disukai lebih-lebih lagi jika ia hadir di dalam rumah kita. Bagi haiwan perosak ini, tempoh kehamilannya agak menakutkan iaitu hanya 19 hingga 21 hari.

Malah, ia boleh melahirkan 3 hingga 14 bayi tikus dalam satu-satu masa. Jadi, pastikan rumah anda bebas daripada haiwan ini.

Hampir dua kali ganda tempoh kehamilan manusia, Paus pembunuh mengambil masa 17 bulan untuk melahirkan bayinya. Tak peliklah kalau bayi paus yang baru lahir ini seberat 120 hingga 160 kilogram, dengan panjang 259 sentimeter.

Bagi landak, ia mempunyai tempoh kehamilan paling lama dalam keluarga tikus, iaitu 112 hari atau 16 minggu. Namun, bayi landak dilahirkan dengan duri-duri yang lembut, dan ia hanya akan menjadi keras selepas dilahirkan. Jadi ia tidak mencederakan ibu landak ketika melahirkan.

Bagi opossum, haiwan ini mempunyai tempoh kehamilan yang tersangat singkat. Malah, opossum merupakan mamalia dengan tempoh kehamilan paling singkat iaitu 12 hingga 13 hari. Tempoh kehamilan singkat ini masuk akal jika dibandingkan dengan jangka hayat opossum pula di antara 2 hingga 4 tahun.


10 Fakta Pelik Dan Menarik Mengenai Pasangan Kembar Yang Ramai Tak Tahu

Siapa di antara pembaca iluminasi.com yang merupakan pasangan kembar? Pasti seronok kan mempunyai pasangan kembar, bermakna anda mempunyai rakan sejak lahir. Pasangan kembar adalah sesuatu yang sangat unik di mana mereka boleh menjadi begitu serupa, dan juga sebaliknya.

Terdapat banyak kajian yang dilakukan terhadap pasangan kembar, dan iluminasi.com ingin kongsikan 10 fakta pelik dan menarik mengenai pasangan kembar yang mungkin ramai tak tahu.

Wanita yang melahirkan bayi kembar adalah seorang yang sangat kuat dan sihat, membuatkan kemungkinan besar untuk hidup lebih lama, secara adatnya. Ia berdasarkan sebuah kajian yang diterbitkan dalam jurnal "Proceedings of the Royal Society B" yang fokus terhadap populasi wanita pada 1800-an di Utah.

Selain itu, bayi kembar juga mungkin merupakan satu penyesuaian evolusi dimanan ibu yang sihat mengambil peluang untuk menggandakan genetiknya secara serentak. Namun, penemuan ini dikatakan tidak muktamad kerana data yang digunakan adalah berdasarkan ibu-ibu yang melahirkan bayi kembar secara semulajadi sahaja, tanpa mengambil kira kelahiran kaedah lain seperti IVF.

Menurut kajian yang dijalankan oleh Dr. Gary Steinman (Ph.D) dari Long Island Jewis Medical Center, wanita yang mengambil diet dari produk tenusu yang lebih mungkin dapat meningkatkan peluang hamil bayi kembar.

Kajian yang diterbikan dalam Journal of Reproductive Medicine itu dilakukan dengan membandingkan kadar penghasilan bayi kembar daripada ibu-ibu vegetarian dan ibu-ibu yang tidak.

Ibu-ibu yang makan produk tenusu adalah 5 kali ganda lebih cenderung untuk hamil bayi kembar. Ini kerana haiwan seperti lembu juga menghasilkan IGF sebagai respon kepada hormon tumbesaran dan melepaskan ke dalam darah lembu tersebut.

Walaupun pasangan kembar seiras berasal dari satu telur yang disenyawakan yang mempunyai sat set genetik yang dikenali sebagai genom, namun masih terdapat kebarangkalian untuk pasangan tersebut mempunyai perbezaan ketara dari segi genetik.

Carl Bruder, seorang ahli Genetik dari Universiti Alabama telah mengkaji genom bagi 19 pasangan kembar seiras. Beliau mendapati bahawa dalam beberapa pasangan, salah seorang daripada mereka mempunyai perbezaan pada bilangan genetik.

Setiap individu biasanya membawa 2 salinan bagi setiap gen, satu daripada ibu dan lagi satu daripada bapa. Namun terdapat bahagian genom yang menyimpang daripada asas (2 salinan genetik), dan bahagian ini mampu membawa dari 0 hingga 14 salinan genetik.

Adik beradik yang mempunyai bapa berlainan adalah satu perkara biasa. Namun, bagi kembar, amat jarang berlaku untuk pasangan kembar mempunyai bapa berlainan, namun ia tidak mustahil.

Kembar bipaternal adalah istilah bagi kembar yang mempunyai bapa yang berlainan. Satu kajian dijalankan mendapati bahawa 1 daripada setiap 400 kembar adalah bipaternal.

Bagaimana ia boleh berlaku? Dalam erti kata mudah, dua telur daripada ibu yang sama disenyawakan oleh dua bapa yang berbeza dalam tempoh ovulasi yang sama.

Bagi bayi kembar di dalam rahim, lebih kurang 25% daripada kembar seiras membesar secara berhadapan di antara satu sama lain. Ini bermakna bayi tersebut menjadi refleksi yang serupa kepada kembarnya.

Menurut About.com, ia berkemungkinan besar menjadi sesuatu yang bertentangan, seperti seorang dominan tangan kanan dan dominan tangan kiri bagi kembarnya, mempunnyai tanda lahir di bahagian badan yang bertentangan, mahupun mempunyai pusar rambut yang bertentangan arah.

Ini berlaku apabila kembar ini terpisah daripada satu telur yang disenyawakan lebih daripada seminggu selepas persenyawaan.

Pasti ramai yang menyangkakan pasangan kembar mempunyai cap jari yang sama. Ini disebabkan oleh persepsi orang ramai bahawa pasangan kembar sepatutnya mempunyai DNA yang sama.

Tidak sama sekali. Pembentukan cap jari tidaklah bergantung sepenuhnya oleh DNA. Ya, cap jari pasangan kembar pada mulanya adalah sama, iaitu di dalam kandungan.

Namun ketika bayi-bayi ini mula bergerak iaitu bermula dari minggu ke-6 sehingga minggu ke-13, mereka akan menyentuh kantung amniotik, jaluran dan garisan yang unik terbentuk pada jari mereka yang memberikan cap jari yang berbeza.

Video-video 3D pasangan kembar di dalam rahim ibu telah dikaji oleh saintis di Umberto Castiello di Universiti Padova, Italy pada tahun 2011. Menurut kajian itu, pasangan kembar dilihatkan cuba mencapai antara satu sama lain ketika tempoh hamil minggu ke-14.

Masing-masing menyentuh pasangan kembar sendiri lebih kerap daripada menyentuh badan sendiri. Analisis kinematik daripada rakaman tersebut menunjukkan pasangan kembar membuat isyarat yang berbeza terhadap satu sama lain dan bertindak lebih lembut terhadap bahagian mata pasangan masing-masing.

Ya, terdapat kembar seiras yang terlalu serupa dari hujung rambut hingga hujung kaki, sehinggakan ada ibu bapa yang tidak dapat membezakan rupa dan wajah anak kembar mereka, melainkan melihatkan perangai dan kelakuan pasangan tersebut.

Namun, persamaan itu boleh berubah dan tak akan kekal selamanya. Persamaan rupa paras dan tubuh badan pasangan kembar akan semakin berkurangan jika kedua-duanya mempunyai diet pemakanan dan gaya hidup yang berbeza.

Mungkin betul apa yang dikatakan, "You are what you eat".

Dengan populasi seramai 189 juta penduduk pada tahun 2016, Nigeria merupakan negara dengan kadar kelahiran bayi kembar tertinggi di dunia. Sebuah kajian pada tahun 2008 menunjukkan kadar kelahiran bayi kembar di negara ini adalah sebanyak 40.2 bagi setiap kelahiran.

Dan nasib baik, negara yang mempunyai kadar kelahiran bayi kembar terendah di dunia adalah China. Walaupun begitu, China masih mendahului carta populasi tertinggi di dunia dengan 1.379 billion penduduk.

Sebuah kajian yang dijalankan di Vrije University Medical Centre di Belanda menunjukkan bahawa wanita yang lebih berusia (30 tahun ke atas) lebih cenderung melahirkan bayi kembar.

Mereka mendapati bahawa wanita lebih berusia mempunyai kadar hormon yang dikenali sebagai FSH, yang lebih tinggi berbanding wanita muda. Perubahan hormon yang berlaku apabila wanita semakin berusia ini meningkatkan kebarangkalian untuk mendapat bayi kembar.


Biara Thamkrabok: pusat rawatan pemulihan dadah yang hardcore

pabila kabus pagi beransur hilang dari Biara Thamkrabok, tebing-tebing granit tinggi yang melitupi patung Buddha gergasi akan mula kelihatan. Menjelang tengah hari, anda boleh menemui sekumpulan warga asing yang duduk di atas serambi kayu yang menghadap kolam sambil berbual dengan para sami mengenai takdir, kepercayaan dan karma.

Anda mungkin menyangka biara ini merupakan suatu tempat untuk mencari ketenangan rohani. Namun, pada hakikatnya, tiada seorang pun pelawat yang berkunjung ke biara ini sebagai pelancong. Hampir kesemua orang yang datang ke Thamkrabok sedang bergelut dengan ketagihan dan mencari rawatan di klinik detoks di situ.

Terletak sejauh lebih kurang dua jam perjalanan arah utara dari Bangkok, anda mungkin tidak akan menjumpai tempat yang tersembunyi ini jika anda tidak tahu kewujudannya. Namun, bagi warga Thai dan segelintir orang asing dari Barat yang ingin mengatasi masalah ketagihan, Thamkrabok bukanlah satu nama asing bagi mereka. Biara ini sudah mula ditubuhkan sejak tahun 1957 lagi dan terkenal dengan rawatan detoks cold-turkey dengan resipi rahsia minuman teh herba yang boleh menyebabkan pesakit muntah.

Kompleks biara yang merangkumi sebuah kantin dan asrama yang berasingan untuk lelaki dan wanita ini menerima pesakit yang kebanyakannya terdiri daripada warga Thai terutamanya yang mengalami masalah ketagihan opioid, syabu dan ketagihan alkohol.

Setiap rawatan diberikan secara percuma namun pesakit harus bersetuju untuk menghabiskan masa sekurang-kurangnya 14 hari di sana (7 hari untuk warga asing). Selain itu, pesakit perlu meminum teh yang dibancuh pada setiap petang selama lima hari berturut-turut dan berjanji tidak meninggalkan kawasan biara tanpa kebenaran atau tanpa sami pengiring.

Pada bulan Januari 2016, Jeremy Nemeh, 38, seorang artis dan pakar akupunktur yang berasal dari Australia telah dipaksa mendaftarkan diri sebagai pesakit di biara ini. Ketika itu, ibunya membuat rancangan supaya mereka berdua dapat berjalan-jalan melihat tokong di sekitar Thailand kerana ibunya tahu Jeremy amat sukakan kawasan suci dan meditasi.

Namun, ibunya terus membawa Jeremy ke Thamkrabok sebagai usaha terakhir untuk menyelamatkan nyawa anak kesayangannya itu. Kini, Jeremy sendiri telah menjadi seorang sami di biara itu sambil membantu orang lain yang memerlukan rawatan.

Nemeh mula terjebak dengan heroin setelah didiagnos dengan penyakit yang memerlukannya untuk bergantung dengan ubat tahan sakit. Hari demi hari, sudah banyak ubat tahan sakit diambil namun lama-kelamaan ia tidak lagi berkesan. Mula berjinak-jinak dengan pil opioid untuk menghilangkan sakit, Nemeh kemudian belajar mengenali morfin dan akhirnya terjebak dengan heroin.

Sama seperti Nemeh, terdapat dua orang lagi pesakit dari Kanada yang juga ketagihan opiat selepas mendapati ubat tahan sakit tidak lagi berfungsi untuk menghilangkan kesakitan. Salah seorangnya adalah Alexandra Sheichuk yang berusia 22 tahun dari Calgary, Alberta. Sheichuk juga dibawa ke Thamkrabok oleh ibunya yang mengetahui kewujudan biara ini melalui rakan-rakan.

Sheichuk telah bergelut dengan penyalahgunaan dadah sejak berusia 12 tahun lagi namun isu menjadi semakin rumit 2 tahun kemudian apabila diberi ubat Tylenol 3 yang mengandungi kodeina untuk merawat sakit belakang yang dialami akibat tarian balet. Ironinya, Sheichuk sudahpun berada dalam rawatan pemulihan ketika itu. Akhirnya, dia mula mengambil pil yang disangka OxyContin namun sebenarnya merupakan fentanil, iaitu sejenis opiat yang lebih kuat daripada heroin.

Sheichuk menyukai rawatan di Thamkrabok kerana mereka tidak menggunakan sebarang ubatan mengandungi dadah yang merupakan punca utama masalah ketagihannya. Di Thamkrabok, semua pesakit menjalani rawatan detoks fizikal sambil diajar tentang disiplin dan kebergantungan diri melalui sumpah kudus yang dipanggil sajja.

Sajja merupakan sebarang bentuk ikrar atau janji baik yang dibuat kepada diri sendiri misalnya berjanji tidak akan menunjukkan kemarahan selama dua jam setiap hari, sentiasa memuliakan ibu bapa atau menahan diri daripada penggunaan dadah. Apa yang paling penting adalah setiap kali janji ditepati, perasaan kesempurnaan dan kawalan diri akan meningkat, menjadikan seseorang berasa lebih berkuasa untuk mengawal diri sendiri.

Menurut salah seorang ketua sami di biara tersebut, Vijit Akarajitto, sajja akan membina kekuatan mental untuk memberikan para pesakit keyakinan dan kawalan diri daripada terjebak kembali dengan najis dadah atau alkohol. Namun, tiada jaminan tentang kadar kejayaan rawatan di situ kerana semuanya bergantung atas diri sendiri. Para pesakit yang telah meninggalkan biara pula tidak pernah datang buat kali kedua untuk rawatan susulan atau seumpamanya.

Pernah dikhabarkan terdapat seorang pesakit pernah membuat cubaan melarikan diri dari biara. Apabila cubaan kali keduanya tidak berjaya, para sami yang menangkapnya telah memukul dan memasang rantai bola besi di pergelangan kakinya.

Walaupun tiada statistik tepat tentang keberkesanan rawatan di biara ini, satu kajian pernah dijalankan dengan mengikuti 65 orang pesakit di Thamkrabok. 90% daripadanya telah berjaya menamatkan program dan 60% pesakit telah pulih sepenuhnya daripada ketagihan walaupun selepas setahun.

Menurut Nemeh, dia tidak lagi mahu mendapatkan sebarang rawatan perubatan di Australia. Ini disebabkan rawatan biasa akan menyebabkan rantaian dadah yang berterusan. Selepas satu dadah tidak berkesan, mereka akan mencuba pula dadah yang lain.

Di Thamkrabok, Nemeh tahu dia akan menghabiskan masa yang panjang di sana dan masa panjang itulah yang akan menyembuhkan dirinya. Ditambah pula dengan kehadiran pesakit-pesakit lain yang menghadapi situasi yang sama, maka keadaan tidaklah seteruk yang disangka.

Sheichuk juga terinspirasi daripada pesakit yang mendapatkan rawatan di Thamkrabok. Merekalah yang banyak memberi tunjuk ajar dan Sheichuk hanya perlu lakukan apa yang mereka telah buat.

Pokok pangkalnya, rawatan ketagihan ini sebenarnya perlu datang dari hati dan atas kerelaan si penagih itu sendiri. Jika dipaksa minum teh herba, diberi ubat itu dan ini atau dibaca segala macam jampi, namun si penagih tidak kuat semangat, bila-bila masa sahaja mereka akan kembali terjebak dengan dadah.


Memahami ADHD - Ketidakseimbangan Mental Yang Wujud Pada Golongan Genius?

Orang dewasa yang mempunyai ketidakseimbangan ADHD berkemungkinan besar tidak menyedari ADHD mempunyai pengaruh yang besar terhadap hidup mereka. ADHD berupaya mempengaruhi tahap pencapaian seseorang dalam pekerjaan, perhubungan dan kekeluargaan serta bagaimana mereka mengawal diri mereka dalam persekitaran tersebut.

Walaupun ADHD dikaitkan lebih banyak berlaku kepada golongan kanak-kanak dan remaja, dianggarkan seramai 60% kanak-kanak atau remaja terus mengalami masalah ADHD sehinggalah mereka dewasa.

ADHD adalah ringkasan kepada Attention deficit hyperactivity disorder, sejenis ketidakseimbangan mental paling kerap berlaku di kalangan kanak-kanak dan remaja.

Kanak-kanak yang mempunyai ADHD berkemungkinan besar mempunyai sifat hiperaktif, tidak mampu mengawal tingkah laku mereka dan tidak dapat fokus ketika melakukan sesuatu perbuatan. ADHD lebih kerap berlaku di kalangan jantina lelaki serta kerap ditemui pada kanak-kanak pra sekolah.

Pada golongan kanak-kanak, pesakit ADHD digolongkan kepada 3 kumpulan; yang pertama mereka yang kurang fokus (inattention) , mereka yang hiperaktif (hyperactivity) dan cenderung untuk bertindak luar kawalan (impulsivity).

Pesakit yang kurang fokus tidak dapat menghabiskan tugasan mereka, gagal menurut arahan, tidak menumpukan perhatian, sukar untuk duduk dan melakukan sesuatu, kerap hilang barang sendiri serta suka berangan-angan.

Bagi yang hiperaktif pula, dia tidak boleh duduk diam, gemar bermain dengan bising, sentiasa bergerak, bercakap banyak serta nampak seperti mempunyai perangai yang tidak berhenti-henti melakukan sesuatu.

Pesakit yang mempunyai kecenderungan bertindak luar kawalan pula tidak boleh bersabar, tidak berfikir dahulu sebelum menjawab dan gemar mengganggu giliran orang lain.

Simptom ADHD untuk kanak-kanak mudah dilihat tetapi agak sukar untuk didapati pada peringkat orang dewasa. Ini kerana kebanyakan tanda ADHD yang ada pada orang dewasa, akan disembunyikan oleh pemikiran yang semakin matang. Begitupun, kita boleh bertanya beberapa soalan pada diri kita untuk mengenalpasti adakah wujud petunjuk yang dapay membantu kita;

d. Adakah kita mempunyai rasa rendah diri yang tidak berasas?

f. Adakah anda mudah kecewa atau mudah berhenti selepas gagal?

Itu adalah beberapa soalan yang boleh ditanyakan kepada diri kita dalam membantu mengenal pasti wujudkah simptom-simptom ADHD, kerana banyak sifat ADHD pada kanak-kanak sukar untuk dikenalpasti pada peringkat dewasa.

Harus diingatkan, soalan-soalan ini hanyalah satu bentuk ujian ringkas awal yang tidak mampu memberikan kesimpulan klinikal dan konklusif.

Sekiranya anda merasakan anda mengalami masalah yang disenaraikan dalam soalan-soalan di atas, anda boleh meneruskan penilaian kendiri anda dengan menggunakan beberapa jenis ujian yang digunakan sebagai saringan awal, dalam mengenal pasti wujudkan simptom-simptom ADHD dalam diri anda.

Tidak ada satu ujian khas yang dijadikan rujukan dalam mengenal pasti kewujudan ADHD pada seseorang individu dewasa. Pihak perubatan menggunakan beberapa kaedah tertentu dengan kaedah yang paling popular adalah menggunakan rujukan yang dinamakan Diagnostics and Statistical Manual of Mental Disorders atau DSM yang kini yang masuk versi ke lima. Namun wujud beberapa pihak perubatan yang menyangkal soalan-soalan yang terkandung dalam DSM ini, kerana tidak mencerminkan budaya sebenar sesuatu masyarakat.

Malahan DSM ini juga dikritik menyebabkan ramai individu normal dikatakan mempunyai masalah mental, serta terlalu banyak ujian tidak berkait yang digunakan.

Selain itu, satu siri ujian yang dinamakan The Wender Utah Scale kerap kali digunakan sebagai ujian awal dalam membantu pakar mengenal pasti simptom-simptom ADHD dalam individu dewasa. The Wender Utah Scale adalah satu senarai ujian panjang yang menguji tahap seseorang semenjak kecil dan dikatakan mempunyai keputusan yang lebih tepat pada seseorang dewasa, berbanding DMS yang lebih sesuai untuk kanak-kanak.

The Wender Utah Scale mempunyai 61 jenis soalan berkenaan masa lampau anda dan pada penghujung ujian, markah anda akan dijumlahkan bagi menentukan kecenderungan seseorang itu sama ada benar-benar mempunyai petanda ADHD atau tidak.

Conners Adult ADHD Rating Scales atau CAARS juga dikatakan merupakan ujian untuk individu yang lebih relevan kerana ujian CAARS bukan sekadar menguji individu yang dikhuatiri mempunyai ADHD, malahan juga memerlukan ujian pihak ketiga seperti individu yang mengenali pesakit, sebagai penilai yang mampu bertindak dengan lebih tepat. Bagaimanapun, untuk seseorang itu mengambil ujian CAARS, kosnya agak tinggi.

Nasib baiklah ada pihak yang meringkaskan ujian CAARS ke dalam bentuk kompak yang mampu digunakan hanya sebagai ujian sendiri sebagai langkah awal bagi anda yang ingin mengetahui kedudukan anda. Anda boleh dapatkan dan cetak sendiri dokumen ujian dari pautan ini. (PDF)

Seperti yang diperkatakan dan sudah diperbincangkan, analisa untuk ketidakseimbangan mental memerlukan kajian lebih mendalam dan bukan hanya melalui satu atau dua ujian sahaja memadai untuk kita mengatakan kita ada ADHD. Kajian psikologi memang mempunyai pelbagai pandangan berbeza sehinggakan penggunaan DMS yang dikatakan buku rujukan paling baik untuk analisa mental pun, disanggah sesetengah pihak.

Lagipun, ada juga kemungkinan-kemungkinan lain yang mungkin ada, bukan hanya sekadar ADHD. Hanya seorang pakar psikologi mental mampu menafsirkan apakah masalah sebenar yang anda hadapi. Walaupun ADHD merupakan ketidakseimbangan mental paling kerap berlaku, ada juga kemungkinan yang seseorang itu tidak mempunyai ADHD walaupun dia mempunyai petanda dan simptom serupa.

Ini kerana simptom yang mampu dikenal pasti juga serupa dengan simptom beberapa penyakit lain seperti dyslexia, kemurungan, depresi, autism, epilepsy ataupun penyakit-penyakit mental lain.

Anda boleh lakukan ujian yang kami sebutkan di atas hanya sekadar ujian awal, tetapi biarlah pakar yang bertauliah mengesahkan keadaan anda. Itu adalah langkah yang terbaik. Pihak ibu bapa dan sekolah terutamanya pihak guru perlu memainkan peranan paling awal dalam mengenal pasti kewujudan simptom-simptom pada anak atau pelajar mereka, kerana bukan semua masalah tidak mendengar kata anak-anak ini, datangnya daripada sifat degil seorang kanak-kanak.

Professor MIchael Fitzgerald, pakar psikologi daripada Trinity College Dublin menyifatkan ADHD adalah punca kepada kebolehan kreatif sesetengah individu berbakat.

Dengan menamakan mendiang Kurt Cobain, vokalis kumpulan Nirvana dan Pablo Picasso, pelukis terkenal sebagai contoh, beliau menyifatkan ADHD mampu membuatkan seseorang itu berada dalam keadaan 'fokus hiper' apabila mereka melakukan sesuatu yang mereka minat.

Bagaimanapun, Prof. Fitzgerald menyebut, hanya ADHD bertaraf rendah mampu memberikan faedah kepada kebolehan seseorang individu berbanding mereka yang mengalami ADHD melampau. Dalam satu syarahannya dalam perjumpaan pakar psikologi di Royal College Psychiatry, wujud bukti yang menunjukkan nama-nama besar seperti Cobain, Picasso, Oscar Wilde dan Che Guevara mempunyai sifat-sifat ADHD yang mampu membuatkan seseorang individu berani mengambil risiko lebih tinggi, berbanding orang lain.

Menurut beliau, individu yang mempunyai ciri-ciri ini mempunyai risiko melakukan jenayah kecil, ketagihan ataupun jenayah besar, tetapi mereka juga mempunyai peluang lebih tinggi dalam melakukan satu penemuan besar dalam bidang seni, sains dan eksplorasi.

Jelas beliau, mempunyai ADHD bukanlah jaminan seseorang itu mempunyai kebolehan tinggi, tetapi apabila seseorang yang mempunyai ADHD bekerja dengan fokus, mereka boleh menghasilkan sesuatu yang jauh mendahului manusia biasa.


Fakta menarik mengenai sekolah dari seluruh dunia

Berapa banyak fakta yang anda tahu mengenai sekolah di seluruh dunia? Terdapat banyak perkara yang mungkin belum pernah anda ketahui. Di sini kami kongsikan beberapa fakta menarik mengenai sekolah dari seluruh dunia:

Sekolah rendah yang tertinggi di dunia terletak di Phumachangtang, Tibet iaitu berada di 5,373 meter dari paras laut dan 200 meter lebih tinggi daripada Gunung Everest.

Sekolah tertua di dunia ialah King's School yang terletak di Canterbury, England. Ditubuhkan pada 597 Tahun Masihi, tidak hairanlah jika ia menjadi sekolah tertua di dunia. Kini, sekolah ini telahpun dilengkapi dengan peralatan yang canggih dan moden untuk pembelajaran.

Sebuah sekolah di Filipina diperbuat daripada botol yang dikitar semula. 9,000 botol kitar semula digunakan dan puluhan tenaga manusia dikerah untuk membangunkan sekolah ini. Pasir, air dan jerami diisi di dalam botol bagi mengukuhkan lagi struktur bangunan. Simen digunakan untuk melekatkannya bersama menjadi tembok.

Sekolah terbesar di dunia mengikut bilangan pelajarnya ialah City Montessori School di Lucknow, India. Lebih 32,000 orang pelajar hadir ke sekolah ini setiap hari. Kompleks sekolah ini mempunyai 1,000 buah bilik darjah, 3,700 buah komputer dan ratusan ribu buah buku serta alat tulis.

Pada tahun 2014, terdapat sebuah sekolah rendah di Turin, Itali yang hanya mempunyai seorang guru dan seorang anak murid sahaja. Bilangan pelajar dan guru ini menjadikannya sekolah paling kecil di dunia. Pihak kementerian menjelaskan yang mereka masih perlu meneruskan pembukaan sekolah walaupun hanya dengan seorang murid.

Di Perancis, waktu makan dikira sebagai salah satu kurikulum sekolah. Semasa waktu rehat ini, kesemua anak murid diajar tentang kepelbagaian jenis makanan tempatan dan adab semasa di meja makan.

Di Bangladesh, lebih 100 buah sekolah dibina di atas kapal. Sekolah-sekolah ini dilengkapi dengan internet, perpustakaan dan tenaga solar sendiri. Bencana banjir yang berlaku setiap tahun boleh memusnahkan sekolah dan mengganggu pembelajaran. Apatah lagi jika banjir yang terjadi mampu mencecah sedalam 12 kaki. Jadi, sekolah terapung ini amat diperlukan untuk memastikan pembelajaran dapat diteruskan walaupun serba kekurangan.

Kanak-kanak di Jepun mungkin adalah yang paling berdikari di dunia. Mereka pergi ke sekolah sendirian, membersihkan bilik darjah sendiri dan membawa makanan tengah hari mereka sendiri. Hal ini demikian kerana ketiadaan tukang cuci atau makcik kantin di kebanyakan sekolah di sana.

Di Holland, kanak-kanak hanya boleh mula bersekolah jika sudah menyambut dan melewati hari lahir yang ke-5. Mereka boleh mendaftar untuk masuk sekolah sehari selepas hari lahir atau selewat-lewatnya hari terakhir dalam bulan yang sama. Ini bermakna hampir setiap hari, setiap bulan dan sepanjang tahun akan ada rakan baru yang menyertai sekolah.

Kanak-kanak yang lahir dalam bulan Januari lebih beruntung kerana mendapat masa yang lebih untuk menyesuaikan diri di sekolah. Pihak kerajaan membuat inisiatif ini ini supaya kanak-kanak di sana mula sesi pembelajaran mengikut perkembangan usia yang serata bagi semua.


Cara naikkan trafik blog tanpa menggunakan laman sosial

Ramai blogger baru dewasa kini yang hanya menggunakan platform laman sosial seperti facebook, instagram, dan twitter pasti tertanya-tanya bagaimana untuk menarik pembaca atau tingkatkan traffik pembaca ke laman blog anda kan? Sebenarnya isu ini sudah lama dibincangkan oleh blogger-blogger otai di luar sana (tidak termasuk saya lah. Saya masih newbie).

Bermulanya tahun 2018, banyak blog-blog baru dan domain-domain baru telah menerima kesan yang amat besar di laman sosial. Ada diantara blog-blog baru ini telah di ban, di-restrict oleh facebook, fanpage kena disable, reach disekat, reach facebook menjadi kosong dan bermacam-macam lagi.

Lebih memudaratkan bagi blogger baru nak up yang pada awalnya berjaya mendapat trafik yang tinggi dan pendapatan yang tinggi lalu mengubah lifestyle kepada acah-acah jutawan dengan membeli kereta baru, menyewa rumah mewah dan sebagainya. Pasti perkara ini memeningkan anda bukan?

Jadi saya akan berkongsi kepada anda tips, teknik dan petua dalam berblogging ini. Harap perkongsian ini bermanfaat dan dapat membantu anda di luar sana meningkatkan prestasi blog anda untuk menjana pendapatan sampingan kepada anda agar anda mampu memiliki iPhone X dan boleh berlagak di Pavilion KL.

Perkara ini adalah antara yang paling banyak blogger melakukan kesilapan. Tempoh matang sesebuah blog sebenarnya adalah di dalam lingkunan tiga tahun ke lima tahun. Namun dewasa kini dapat dilihat blog yang baru berusia setahun jagung tapi sudah berlagak seperti 'orang lama' hanya kerana mereka memiliki fanpage atau follower yang ramai di media sosial.

Bila media sosial sudah sekat capaian ke blog, barulah terhegeh-hegeh mahu minta pertolongan dan tunduk rebah ke bumi untuk dapatkan tips dan teknik dari blogger-blogger yang tidak mengharapkan trafik dari media sosial semata-mata.

Nasihat saya, sekiranya anda ingin menulis blog atau membangunkan sesebuah blog, pastikan anda seorang yang sabar dan tabah dalam mengharungi sekurang-kurangnya dua tahun terawal. Pada masa ini, cabarannya adalah sangat tinggi. Namun selepas blog anda sudah berusia tiga tahun ke atas, percayalah. Anda tidak memerlukan media sosial pun untuk menarik pembaca datang ke blog anda.

Kalau mahu mula mendirikan sesebuah blog, jangan plagiat artikel orang lain. Ini adalah sangat-sangat terlarang bagi blogger. Enjin carian seperti Google, Yahoo, Bing dan bahkan AltaVista pun akan benci kepada anda sekiranya anda suka plagiat artikel orang.

Pastikan "plagiarisme" tidak ada dalam kamus hidup anda sekiranya anda ingin menjadi seorang blogger. Kalau anda perasan, ada ke blog copy paste yang kerapkali keluar di enjin carian Google? Mana ada. Kebanyakan yang tersenarai di laman pertama carian Google adalah blog-blog yang memiliki konten sendiri atau konten original yang ditulis sendiri oleh penulis blog yang beretika.

Anda penulis blog copy paste? Anda suka plagiat artikel orang? Saya doakan semoga anda mendapat hidayah daripada tuhan. Semoga hati anda terbuka untuk menulis sendiri tanpa mengharapkan pendapatan haram hasil copy paste artikel orang lain.

Ini juga perkara penting untuk anda mendapatkan trafik ke blog anda tanpa menggunakan sosial media. Sebenarnya format penulisan memainkan peranan penting untuk anda mendapatkan tempat di enjin carian seperti Google, Yahoo dan Bing. Anda perlu membuat sedikit kajian berkaitan HTML formatting agar anda faham dan tahu tentang kemahiran asas format penulisan di laman blog.

Ramai yang mengendahkan perkara ini. Ya lah. Mungkin kerana memiliki fanpage berjuta follower. Hal ini tidak merisaukan bagi mereka yang hanya pandai "spamming" di laman sosial. Bila reach semakin berkurangan, barulah gelabah mahu cari cara betul untuk dapatkan trafik ke laman blog.

Jangan kata pembaca biasa, saya sendiri pun geram dan sangat 'anti' dengan blog-blog yang memiliki iklan melampau. Ada yang meletakkan iklan floating sampai nak baca artikel pun tak boleh. Popup pun banyak. Masyaallah. Sakitnya hati bila layari blog yang banyak iklan ni.

Jadi bagi anda yang merasakan facebook audience network sudah tidak boleh memberikan pulangan yang memberansangkan kepada anda, jangan cuba-cuba untuk meletakkan iklan dari syarikat pengiklanan 'low-class' yang mengandungi popup dan floating ads ke laman blog anda. Ini adalah sangat taboo dalam dunia blogging.

Bagi anda yang kecewa dengan media sosial seperti facebook yang mana menyediakan platform konten seperti "instant-articles" anda boleh berubah arah kepada Google AMP. Konsepnya sama sahaja. Google AMP akan membantu anda untuk tersenarai di laman pertama Google dengan lebih mudah kerana Google sangat pentingkan website atau laman web yang memiliki pageload yang sangat pantas dan laju.

Selain iklan, anda juga perlu elak dari meletakkan script-script yang tidak patut ke laman web / blog anda. Contohnya seperti script widget glitter lah, script chatbox lah, script animation cursor, script bodoh-bodoh, script bangang-bangang dan bermacam-macam lagi. Script-script ini langsung tidak membantu menambah kebaikan pada blog anda. Apatah lagi sekiranya anda meletakkan script terlarang seperti 'coinhive' untuk mengambil kesempatan ke atas CPU pembaca. Tunggu sajalah blog anda ditularkan untuk dibenci netizen.

Sebagaimana anda menyukai sesuatu blog, sudah tentu kerana artikel yang dihasilkan adalah artikel yang berkualiti. Dalam dunia ini, tidak ada orang yang menyukai blog-blog yang mengeluarkan artikel-artikel sampah ataupun artikel plagiat dari blog lain. Namakan kepada saya satu blog sampah yang anda suka. Pasti tidak ada bukan?

Jadi, elakkan menulis artikel yang entah apa-apa seperti "kenapa tidak ada aweks wechat mahu bercinta dengan saya" ataupun "bagaimana mengurat lelaki yang lebih tua dari anda" kerana artikel-artikel ini tiada sesiapa pun yang mahu membacanya. Tulis artikel yang berguna kepada masyarakat dan memberi manfaat kepada orang ramai. Insyaallah anda akan dapat pembaca serta pahala di akhirat kelak.

Sebagaimana anda berjaya menghabiskan pembacaan anda di artikel ini. Sebagaimana anda menemui artikel ini di laman carian. Sebagaimana anda boleh tertarik untuk membaca artikel ini. Begitu jugalah anda perlu lakukan pada blog anda. Tulis artikel yang berguna, baik, berinspirasi, bermanfaat dan menarik untuk pembaca anda.

Yakin dan percayalah, sekiranya anda berjaya konsisten atau istiqomah dalam mendirikan blog anda selama dua tahun, pasti anda akan mendapat hasil yang amat memuaskan. Selepas ini saya akan sambung pada bahagian kedua pula. Iaitu bagaimana menjana duit melalui blog tanpa menggunakan media sosial seperti facebook, twitter dan instagram.


Inilah 8 pekerjaan artis barat sebelum menjadi terkenal

Bukan semua selebriti dilahirkan dalam dunia glamor. Ada segelintir yang beruntung dilahirkan dalam keluarga kaya dan terkenal namun ada yang perlu bekerja keras selama bertahun-tahun sebelum menempa nama di Hollywood.

Kami kongsikan 8 selebriti terkenal ini yang pernah mempunyai kerjaya biasa dan hidup seperti orang kebanyakan sebelum dikenali:

Dia pernah menjadi pengedar dadah dan dia akui bahawa hakikat itu banyak membantunya dalam bidang perniagaan kini. Jay Z menerangkan yang dia mempunyai pengetahuan luas mengenai untung rugi dalam perniagaan kerana pernah berkecimpung menjadi seorang pengedar. Dalam urus niaga dadah, pengedar perlu tahu berapa banyak yang boleh dibelanjakan dan berapa banyak yang perlu digunakan sebagai pusingan modal.

Selebriti yang lebih dikenali sebagai watak Wolverine ini pernah menjadi guru pendidikan jasmani di Uppingham School iaitu sekolah berasrama penuh di United Kingdom. Hugh Jackman juga pernah pada suatu ketika dahulu diupah menjadi badut untuk majlis-majlis dan mengenakan caj sebanyak $50 untuk setiap pertunjukan.

Semasa berusia 16 tahun, Johnny Depp telah berhenti sekolah dan menyertai kugiran bernama The Kids. Akan tetapi, ketika itu dia masih bergelut untuk mendapatkan pendapatan tetap. Apabila menjangkau 20 tahun, dia memilih untuk berkahwin dengan seorang jurumekap bernama Lori Allison yang berumur 25 tahun. Masih di dalam kekangan kewangan, dia bersama ahli kugirannya begitu terdesak dan menjual pen secara dalam talian sehinggalah bertemu Nicolas Cage yang meyakinkan beliau untuk mencuba nasib dalam bidang lakonan.

Sebelum menjadi Ratu Pop Dunia, Madonna bekerja sebagai juruwang dan menghidangkan makanan di Dunkin' Donuts Times Square, New York. Tetapi dia tidak bertahan begitu lama di situ kerana telah dipecat akibat menumpahkan donat jeli dan terkena pelanggan.

Brad Pitt mungkin salah seorang lelaki paling seksi di Hollywood. Namun begitu dia pernah bekerja sebagai maskot ayam dan perlu menari sambil mengedarkan risalah dan kupon untuk menarik pelanggan datang ke Restoran El Pollo Loco. Dia ketika itu baru berhenti belajar dari Missouri University dalam bidang kewartawanan kerana ingin mengejar impiannya untuk menjadi seorang pelakon. Akibat masalah kewangan dan ingin membayar sewa bilik, dia sanggup bekerja sebagai maskot ayam di restoran berkenaan.

Artis yang mempunyai pendapatan jutaan dolar ini pernah bekerja di Baskin Robbins sebagai tukang cedok aiskrim. Akan tetapi, bukan Julia Robets sahaja, malah Presiden Barack Obama, Leeza Gibbons, Taryn Manning dan Eric Dane juga pernah bekerja di Baskin Robbins sebelum menjadi terkenal.

Tidak dinafikan Nicole adalah salah satu bakat besar dalam dunia lakonan. Tapi tahukah anda, sebelum menjadi pemenang anugerah Oscar, dia pernah bekerja sebagai ahli terapi urut semasa berusia 17 tahun? Nasib lebih tidak menyebelahi dirinya apabila ibunya menghidap kanser payudara dan dia terpaksa berhenti sekolah untuk membantu keluarganya.

Beyonce pernah bekerja di beberapa tempat sebelum mendapat kerja impiannya sebagai penyanyi bertaraf dunia. Semasa membesar, dia pernah membantu di salun rambut milik ibunya, Tina. Beyonce mengumpul wang saku dengan menyapu rambut pelanggan. Ketika dia tidak menyapu, dia akan menyanyi.


5 Negara Baru Yang Bakal Wujud Dalam 10 Tahun Akan Datang

Sejak beratus-ratus tahun dahulu, peta dunia telah berubah dengan drastiknya dengan penggabungan dan pemecahan negara-negara. Antaranya adalah penggabungan Jerman Barat dan Jerman Timur, dan perpecahan Yugoslavia kepada Croatia, Slovenia, Republik Macedonia, Bosnia dan Herzegovina, Serbia, Montenegro dan Kosovo.

Malaysia juga tidak terkecuali apabila terdapat desas-desus mengatakan Johor ingin keluar dari Malaysia dan menubuhkan negara sendiri. Harap-harap perkara ini tidak berlaku.

iluminasi.com ingin berkongsi 5 negara yang bakal wujud dalam masa 10 tahun akan datang.

Scotland hampir-hampir berpisah dengan United Kingdom apabila satu undian dibuat pada tahun 2014. Dalam undian itu 55% daripada rakyat Scotland mengundi untuk Scotland masih berada dalam UK. Walaubagaimanapun undian tersebut juga menunjukkan bahawa kuasa nasionalisma sudah bangkit dan amat kuat.

Dan dalam pilihanraya umum UK pada tahun 2015, Scottish National Party (SNP) menjadi parti ke-3 terbesar di UK apabila memenangi hampir kesemua kerusi di Scotland. Semenjak itu, ancaman referendum kedua semakin menjadi-jadi.

Pencetus terbesar Scotland akan keluar dari UK adalah keputusan UK untuk keluar dari Kesatuan Eropah (EU). Disebabkan keinginan Scotland yang ingin kekal dalam EU, parti SNP telah berjanji akan melakukan referendum kedua dalam masa 2 tahun. Dan ini membuatkan Scotland mungkin akan menjadi negara baru dalam abad yang akan datang.

Jika benar-benar berlaku, Independent Scotland akan bergantung kepada harga minyak kerana sumber utama mereka adalah minyak laut utara. Negara ini akan menjadi sangat kaya jika harganya stabil, dan jika tidak, ia akan musnah menjadi seperti Greece.

Ya, jangan terkejut. Scotland bukanlah satu-satunya bahagian di UK yang mana penganalisa meramalkan akan terpisah daripada kesatuan itu, malah juga London.

London adalah ibu negara UK dan antara salah satu bandar yang paling dinamik di atas muka bumi. Populasinya melebihi 8 juta dan tanahnya juga sangat besar melebihi negara seperti Singapura, London kini sudah menjadi lain daripada yang lain berbanding kawasan-kawasan di sekelilingnya.

Hampir 40% daripada penduduk di London adalah imigran, dan sekurang-kurangnya 1 per 4 daripada Keluaran Dalam Negara Kasar (KDNK) UK disumbangkan oleh bandar ini.

Kini, terdapat sekelompok ahli politik dalam parti-parti utama UK sudah mula bersuara untuk membebaskan London dari UK, dan hujah-hujah mereka sangat kuat. Antaranya adalah London akan mendapat manfaat dengan tidak lagi perlu menghantar wang kepada bahagian lain di UK. Bukan itu sahaja, bahagian lain di UK juga akan mendapat manfaat dengan tamatnya dominasi politik oleh London.

Kelihatan seperti "negara" London akan menjadi seperti Singapura yang mempunyai rasa tanggungjawab social, dan pusat kewangan yang kuat dikuasai oleh politik haluan kiri.

Catalonia merupakan wilayah di Sepanyol, di mana terletaknya Barcelona. Seperti UK, Catalonia merupakan jawapan kepada Scotland dan London. Catalonia mempunyai kepelbagaian, kaya-raya dan menggunakan bahasa sendiri iaitu Catalan.

Bukan itu sahaja, wilayah ini juga sangat berdikari. Pada tahun 2014, satu referendum menunjukkan lebih daripada 80% mengundi untuk keluar dari Sepanyol. Wilayah ini ditadbir oleh kerajaan nasionalis sejak awal tahun 2016, namun jatuh ketika bertanding bajet.

Idea Catalonia untuk keluar dari Sepanyol masih kuat sehingga kini dan kemungkinan dikatakan akan menjadi kenyataan dalam masa terdekat. Walaupun ramai yang tidak tahu bila akan berlaku, namun peluang untuk berlaku sangat tinggi. Dan disebabkan Catalan adalah wilayah yang kaya dan mempunyai pangkalan industri yang baik, persoalannya bukanlah jadi atau tidak untuk keluar Sepanyol, tetapi bila akan keluar Sepanyol.

Dan jika benar-benar berlaku, Barcelona tidak lagi berada dalam Sepanyol, jadi masih bolehkah kelab ini bermain dalam La Liga?

Bagi kebanyakan benua, perjanjian yang mewujudkan Kesatuan Eropah moden ditafsirkan sebagai membina "United States of Europe". Ia bermaksud mencipta sebuah negara dengan kerajaaan, ketenteraan dan mata wang yang sama, di Eropah. Walaupun projek ini tidak popular disebabkan krisis kewangan, kemelesetan ekonomi Greece dan masalah pelarian, namun ia masih berjalan dengan baik.

Namun ramai juga yang ragu-ragu jika ia mampu menyelesaikan masalah yang dihadapi oleh Kesatuan Eropah ketika ini. "United States of Europe" pertama kali diusulkan oleh Winston Churchill pada tahun 1946. Beliau melihatkan tiada lagi penyelesaian lain untuk menghindarkan Eropah daripada hancur disebabkan oleh perang yang besar.

Selepas itu, ramai yang menggunakan prinsip ini, dan yang terbaru oleh naib presiden Suruhanjaya Eropah yang menyeru "18 nation superstate" yang terdiri daripada negara-negara yang menggunakan matawang Euro, dan 10 lagi negara EU (termasuk UK). Namun, disebabkan oleh kebangkitan nasionalisma di Eropah, ia ditunda buat seketika.

2 negara besar yang menyokong penubuhan United States of Europe adalah Jerman dan Perancis. Dan melihatkan situasi ekonomi Eropah yang sangat rapat diantara satu sama lain, negara yang disebut ini dijangkakan mungkin akan wujud sebelum tahun 2030.

Korea Selatan adalah sebuah negara kapitalis yang kuat dengan teknologi yang sangat hebat dan antara negara asia yang mempunyai standard kehidupan yang paling tinggi. Manakala Korea Utara pula adalah sebuah tanah yang miskin dipimpin oleh diktator yang gemar meletupkan bom nuklear secara haram.

Jadi, idea untuk Korea Selatan untuk bergabung dengan Korea Utara seolah-seolah seperti satu fantasi. Namun, ia tidaklah mustahil yang seperti anda fikir. Penyatuan semula merupakan polisi rasmi kerajaan bagi kedua-dua negara ini.

Secara kasar, kos untuk menyatukan semula adalah sangat besar. Jika dilihatkan kembali kepada penyatuan Jerman, Jerman Barat menerima tamparan hebat selepas menyerap Jerman Timur. Dan sehingga kini mereka masih membayar kos tersebut. Hampir 9.73 trillion dibelanjakan Jerman dalam masa 25 tahun, dan dijangkakan Korea Selatan terpaksa membelanjakan 3.89 trilion hanya untuk mengelakkan Korea Bersatu daripada musnah serta-merta.

Namun kita juga harus lihat dari sudut positif. Kedua-dua negara ini dilihatkan mendapat faedah daripada penyatuan semula ini. Korea Selatan bakal mendapat akses kepada sumber mineral Korea Utara yang bernilai lebih 46.7 trilion.

Rakyat Korea Utara pula tidak lagi harus berhadapan dengan masalah kelaparan yang dahsyat.

Dan jika Korea Utara tiba-tiba jatuh, tak kiralah sama ada disebabkan revolusi atau rampasan kuasa, polisi rasmi adalah kedua-dua Korea ini disatukan semula. Dilihatkan kepada situasi di Korea Utara yang sangat tidak stabil ketika ini, ia mungkin bakal berlaku menjelang tahun 2050, ataupun pagi esok.


Gadis ini kongsi pengalaman menjadi anak ketua samseng di Jogjakarta

Semasa Wulan Mayastika masih kecil, ayahnya menguasai wilayah Badran di Jogjakarta.

Walaupun baru berusia setahun jagung, Wulan dapat menghidu ada sesuatu yang tidak kena dengan bapanya. Bapanya dilahirkan sebagai Gunardi tetapi Wulan hairan mengapa bapanya dipanggil “Gun Jack” oleh semua orang dengan rasa hormat dan gerun.

Wulan juga keliru mengenai pekerjaan bapanya sebagai seorang penjual bakso sahaja tetapi kenderaan bapanya dipenuhi dengan senjata dan sering ditemani para pengikut yang setia ke mana sahaja dia pergi.

Wulan mula mengesyaki bapanya adalah preman (panggilan untuk samseng jalanan di Indonesia) apabila melihat cara hidupnya lain daripada yang lain. Ayahnya juga sering keluar "bekerja" pada waktu malam dan tidur pada siang hari.

Semasa masih di bangku sekolah, Wulan selalu berasa hairan melihat rakan-rakan ayahnya yang kebanyakannya berwajah bengis dan bersenjata. Walau bagaimanapun, mereka sangat mesra dengan Wulan.

Suatu pagi ketika Wulan hendak ke sekolah, dia tunduk di dalam kereta untuk mengikat tali kasut dan terkejut melihat beberapa bilah pedang tersorok di bawah kerusi. Apabila dia bertanya kepada ibunya milik siapakah pedang-pedang tersebut, ibunya memberitahu yang kesemuanya adalah milik bapa Wulan.

Wulan dibesarkan di Badran, daerah yang terkenal dengan jenayah. Bandar itu pada mulanya adalah sebuah tapak perkuburan Cina. Dahulu, ramai penjenayah bersembunyi di sebalik perkuburan Cina ini bagi mengelak apabila diburu polis. Semakin lama, kawasan itu semakin membangun.

Hari ini, Badran terkenal dengan pelbagai aktiviti jenayah. Menurut Wulan, jika seseorang itu datang dari Badran, sudah pasti mereka adalah penjenayah, kaki botol, penjudi, waria (golongan pondan) atau seorang yang gila.

Dalam kejiranan hitam inilah Gun Jack meningkat naik dan menempa nama. Preman merupakan gelaran untuk penjenayah jalanan yang dicedok daripada bahasa Inggeris iaitu "free man". Gun Jack berjaya menguasai wilayah tersebut dalam banyak hal berkaitan jenayah.

Dia bersama konco-konconya bekerja sebagai pelindung kepada pusat judi tempatan dan mengutip wang perlindungan daripada orang kaya yang juga terlibat dalam jenayah. Selain itu, mereka juga melakukan kerja sampingan sebagai pengawal dengan menawarkan khidmat mereka untuk Partai Persatuan Pembangunan (PPP).

Walaupun Gun Jack merupakan seorang preman, dia juga terkenal kerana sikap baik hati dan keterbukaan mindanya. Dia pernah mengambil seorang anak angkat dari bandar Solo setelah kanak-kanak berusia 13 tahun itu kematian bapa.

Kini, budak yang diberi nama Mas Doni itu sudahpun berusia 39 tahun dan merupakan satu-satunya anak Gun Jack yang mengikuti jejak langkahnya.

Mas Doni turut serta terlibat dalam aktiviti samseng kerana keadaan yang 'memaksanya' berbuat demikian. Walau bagaimanapun, Gun Jack tidak pernah menghukum atau memarahi Mas Doni.

Menurut Mas Doni, ayahnya itu tidak pernah menghakimi sesiapapun. Gun Jack hanya mahu setiap manusia menjadi diri mereka sendiri. Disebabkan itulah Mas Doni menyerahkan seluruh hidupnya kepada Gun Jack sebagai salah satu cara untuk membalas jasa ayahnya itu.

Lain pula kisahnya dengan Wulan. Walaupun membesar sebagai anak Gun Jack sering digambarkan sebagai bertuah tetapi pada masa yang sama dia berasa kecewa. Semasa kelahiran Wulan, Gun Jack sedang dihukum penjara kerana membunuh dengan tidak sengaja semasa pergaduhan di pusat hiburan tempatan.

Selepas dibebaskan, Gun Jack mencuba sedaya-upaya untuk mengelakkan diri daripada dipenjara tetapi kerap kali tidak dapat menahan amarah jika dicabar.

Gun Jack tidak pernah mengikut peraturan kerana merasakan bahawa dialah yang mencipta peraturan di situ. Dia pernah membawa Wulan berjalan-jalan di Malioboro dan meletakkan kenderaan di tempat yang dilarang. Kerana melakukan kesalahan parkir, atendan tempat letak kereta telah menegurnya.

Gun Jack yang berang apabila ditegur terus memanggil rakan-rakannya dan memukul atendan berkenaan beramai-ramai. Wulan benci dengan apa yang dilihatnya dan lari meninggalkan Gun Jack kerana lebih rela berjalan kaki pulang.

Banyak lagi peristiwa bersama Gun Jack yang membuatkan Wulan tidak selesa dengan ayahnya itu. Pernah sekali, kumpulan Gun Jack telah bertembung dengan kumpulan musuh yang ingin membalas dendam. Apabila Wulan tiba di rumah, dia mendapati kesemua tingkap rumahnya telah pecah.

Warung bakso milik Gun Jack juga telah musnah akibat dibom oleh musuh. Kejadian yang menjadi tajuk berita utama dalam akhbar tempatan itu membuatkan Wulan trauma dengan ayah sendiri.

Wulan akui bahawa terdapat juga kelebihan menjadi seorang anak preman terbesar. Orang yang tidak dikenali sering memberikan Wulan hadiah jika dia mengunjungi stesen kereta api berhampiran. Pengusaha restoran kadangkala enggan menerima wang apabila Wulan datang untuk makan.

Malah, pengawal keselamatan juga akan tunduk hormat padanya dan menemaninya melintas jalan dengan selamat. Setiap kali ayahnya datang menjemput dari sekolah, gerombolan kanak-kanak akan berteriak "Gun Jack! Gun Jack!" Semua orang mengenali ayahnya, tidak mengira peringkat usia.

Apabila Wulan meningkat dewasa, Gun Jack mula mendedahkan rahsia lain yang disimpannya selain menjadi preman dan penjual bakso.

Pada suatu hari, Gun Jack mengajak Wulan untuk duduk berbicara dengannya. Dia tahu anak gadisnya itu berasa malu dengan diri dan pekerjaannya. Setelah beberapa ketika, Gun Jack menunjukkan satu kad sambil memberitahu Wulan yang dia sebenarnya adalah seorang perisik BIN (Badan Intelijen Negara) dan itulah kerjaya sebenarnya. Gun Jack memberitahu Wulan tiada apa yang perlu dimalukan, malah sepatutnya Wulan perlu berasa bangga dengannya.

Wulan mula sedar akan kesilapannya kerana salah tanggapan terhadap ayah sendiri. Setelah itu, barulah Wulan faham mengapa Gun Jack sering ke luar kawasan, adakalanya ke luar negara seperti semasa berlakunya kekacauan di Poso pada tahun 2000 dan ketika isu pengeboman di Bali pada tahun 2002.

Wulan kini sudahpun berusia 25 tahun dan masih menetap di Badran. Hidupnya sebagai anak preman terbesar menjadi inspirasi bagi dirinya melanjutkan pelajaran dalam bidang psikologi di Universiti Gadjah Mada untuk mengkaji minda dan cara manusia berfikir.

Gun Jack menghembuskan nafasnya yang terakhir pada tahun 2011 disebabkan limfoma. Bagi Wulan, setelah ketiadaan bapanya, bandar Badran tidak lagi sama. Pengganti ayahnya iaitu preman yang lebih muda dan sukakan kekerasan telah menguasai Jogjakarta dan seringkali memburukkan nama bandar itu.

Wulan memilih untuk mengetengahkan kisah mengenai Gun Jack supaya ia dapat menjadi contoh yang baik kepada preman lain. Kini, keadaan semakin genting di bandar itu kerana pergaduhan sering tercetus atas sebab peribadi, kuasa dan kebendaan.

Menurut Wulan, rakyat di bandar itu perlukan contoh yang baik bagaimana untuk menguasai kawasan secara bermaruah, membela nasib saudara-mara serta menjaga keamanan kejiranan.

Bagi Mas Doni pula, kehidupan Gun Jack telah menjadi inspirasi kepadanya. Semasa hayatnya, Gun Jack sering menghulurkan bantuan dengan memberi beras percuma kepada ibu-ibu tunggal dan membantu membina masjid tempatan dengan tulang empat keratnya sendiri. Selain bersifat pemurah, Gun Jack sering bergaul mesra dengan warga tempatan dan dikenali serta disegani semua orang.

Seperti pepatah mengatakan "harimau mati meninggalkan belang, manusia mati meninggalkan nama". Itulah yang dapat digambarkan oleh Mas Doni dan Wulan.


Kisah Perjalanan Syarikat Startup Kecil Kepada Syarikat Gergasi Dunia - UBER

Tak ada kereta tapi nak keluar? Kalau dulu mesti anda garu kepala sebab harga teksi yang mahal. Tapi sekarang masalah itu tak timbul lagi dengan wujudnya Uber. Nak ke mana-mana semua mudah, dan lebih jimat. Malah, lebih mudah dan jimat berbanding memandu sendiri.

Sebelum kita menikmati kemudahan ini seperti sekarang, Travis Kalanick, pengasas bersama Uber terpaksa mengharungi pelbagai cabaran. 8 tahun lalu di San Francisco, Travis telah melancarkan startup yang diberi nama UberCab.

Dan kini, ia telah berkembang menjadi antara syarikat gergasi yang paling berjaya dan penuh kontroversi. Uber yang kini beroperasi di hampir 600 buah bandar di seluruh dunia dianggarkan bernilai RM272 billion.

Travis Kalanick pula dianggarkan mempunyai kekayaan sebanyak RM23 billion. Namun Uber dan Travis telah dilanda skandal demi skandal membuatkan masa depan syarikat gergasi ini menjadi tanda tanya.

Membesar di Los Angeles, California, Travis bercita-cita untuk menjadi pengintip ketika masih kecil. Beliau seorang pelajar yang pintar dan aktif dalam sukan. Namun beliau kerap dibuli oleh pelajar yang lebih tua membuatkan Travis berjanji dengan dirinya untuk tidak lagi dibuli.

Bapa Travis merupakan seorang jurutera dan sejak kecil lagi beliau sudah mengikut jejak langkah ibunya yang merupakan seorang usahawan. Beliau menjual pisau dari rumah ke rumah ketika remaja. Dan ketika berusia 18 tahun Travis memulakan perniagaan pertamanya dengan menawarkan kursus persediaan SAT.

Beliau kemudiannya menyambungkan pelajaran ke University of California dalam bidan kejuruteraan komputer dan ekonomi. Pada tahun 1998, beliau dan 2 rakan sekelasnya, Michael Todd and Vince Busam membuat keputusan untuk berhenti dan bekerja sepenuh masa di syarikat startup, Scour Inc.

2 tahun bekerja di Scour, syarikat itu telah mengisytiharkan muflis akibat disaman RM973 billion atas dakwaan pelanggaran hakcipta. Namun Travis tak berhenti di situ dan pada tahun 2001, beliau bersama Michael Todd telah menubuhkan Red Swoosh, Red Swoosh, satu lagi syarikat perkongsian fail peer-to-peer (seperti Scour).

Hubungan antara Travis dan Michael menjadi renggang akibat perselisihan faham, ditambah pula dengan syarikat mereka yang semakin parah. Namun, Travis berjaya mengumpulkan dana bagi menyelamatkan Red Swoosh dan akhirnya beliau menjual Red Swoosh kepada Akamai dengan harga RM89 juta.

Pada tahun 2009, Travis menyertai Garret Camp yang menyuarakan idea mengenai Uber. Travis membayangkan Uber sebagai alternatif untuk mendapatkan teksi yang lebih murah. Garret mendapat idea ini kerana beliau dan rakannya membayar RM3,000 kepada pemandu persendirian.

Sejak itu mereka memikirkan cara untuk mendapatkan teksi yang lebih murah. Prototaip Uber yang pertama dibina oleh Garret dan 2 rakannya iaitu Oscar Salazar dan Conrad Whelan yang diberi nama UberCab.

Travis pula dilantik sebagai penasihat syarikat, yang kemudiannya dilantik sebagai Ketua Pegawai Eksekutif pada Disember 2010.

Ia dilancarkan pertama kali di San Francisco pada Jun 2010. Dengan UberCab, pelanggan boleh memanggil kereta di San Francisco dengan hanya menghantar mesej, dengan caj 1.5 kali ganda teksi biasa.

Ia mendapat sambutan hangat ketika awal pelancarannya, namun tiada pelabur yang berminat dengan syarikat ini. Namun bermula hujung tahun 2010 Uber telah mengumpulkan wang sebanyak RM4.8 juta daripada rakan Travis, Chris Sacca dan pengasas bersama Napster, Shawn Fanning.

Uber berkembang ke bandar-bandar di Amerika Syarikat yang lain termasuklah New York pada Mei 2010 yang mana antara pasaran Uber terbesar dengan lebih 168,000 teksi Uber dilanggan setiap hari.

Melihatkan sambutan yang hangat, Uber mengembangkan sayap ke Paris, bandar pertama di luar Amerika Syarikat. Dan kini anda boleh menikmati perkhidmatan Uber di kebanyakan bandar besar di Malaysia dengan hanya satu butang di telefon pintar anda.

Personaliti Travis digambarkan sebagai seorang yang berlagak dan melulu, yang mana merupakan antara sebab Uber berjaya, dan juga sebab kepada hentaman terhadap dirinya dan syarikat tersebut.

Skandal pertama yang melanda Uber adalah pada tahun 2014 apabila Travis menggelarkan perkhidmatan itu sebagai "boob-er" kerana ia membantu menjadi penarik wanita.

Pada tahun 2017, dilaporkan bahawa dakwaan gangguan seksual berlaku di Uber dan ia diketahui Travis namun tiada tindakan di ambil.

Dan pda Februari 2017 pula, bekas pekerja,, Susan Fowler telah mendakwa beliau menerima gangguan seksual di Uber dan berasakan layanan tidak adil disebabkan jantinanya ketika bekerja di syarikat tersebut.

Satu lagi skandal di mana sebuah rakaman video menunjukkan Travis hilang sabar ketika bertengkar dengan seorang pemandu Uber selepas menegur Travis tambang Uber yang dikurangkan.

Uber juga sedang bertempur dengan Google berkenaan teknologi kereta pandu sendiri. Google mendakwa Uber merancang bersama bekas pekerja Google, Anthony Levandowski bagi mencuri teknologi penting daripada Google.

Selepas 7 tahun menjadi CEO Uber, akhirnya Travis Kalanick berundur diri disebabkan tekanan daripada pelabur yang majoritinya menganggap beliau sebagai liabiliti untuk kekal dalam lembaga pengarah.


5 Petani Paling Kaya Di Dunia

Industri pertanian adalah antara industri yang sering terlepas pandang oleh ramai orang. Walaupun ada yang menceburkan diri, tetapi tak ramai yang berminat dalam industri ini lebih-lebih lagi golongan belia masa kini.

Namun, industri ini merupakan industri yang menjanjikan pulangan yang sangat berbaloi. Buktinya, ramai yang sudah menjadi jutawan daripada industri ini. iluminasi.com kongsikan 5 petani paling kaya di dunia.

Blairo Maggi sememangnya mempunyai darah perniagaan pertanian, disebabkan beliau anak kepada Andre Maggi, orang yang bertanggungjawab mengasaskan Andre Maggi Group yang merupakan pengeluar kacang soya persendirian terbesar di dunia.

Jualan oleh syarikat ini pada tahun 2012 sahaja dilaporkan hampir RM12 billion yang membuatkan Blairo Maggi mendapat tembat dalam senarai manusia terkaya di dunia dalam majalah Forbes.

Syarikat yang mempunyai kepentingan dalam baja, tenaga, pengekstrakan getah dan pengangkutan ini diterajui oleh isteri Andre, namun Blairo memegang lebih daripada 16% saham syarikat.

Pada tahun 2002, Blairo dilantik sebagai gabenor Mato Grosso di Brazil, yang mana merupakan "syurga" pengeluaran kacang soya. Kini, beliau merupakan senator Mato Grosso, dalam usaha melobi untuk pasaran pampasan karbon bagi mencegah para petani daripada memotong pokok di hutan.

Siapa sangka, dengan kekayaan RM14 billion, manusia terkaya di Iowa, Amerika Syarikat merupakan seorang petani. Harry Stine merupakan penggerak syarikat Stine Seed, sebuah syarikat genetik yang sangat berjaya.

Seperti kebanyakan petain yang lain, Harry membesar di sebuah ladang dan mula perniagaan pembiakan benih pada tahun 1960-an. Disebabkan Harry mengalami disleksia dan autisma, beliau sangat menggemari matematik dan data.

Kini, syarikat beliau adalah syarikat benih persendirian terbesar di dunia dan menghasilkan beberapa benih kacang soya yang paling kuat secara genetik.

Di antara populasi China yang mencecah 1.379 bilion orang, Liu Yonghao merupakan antara manusia terkaya di negara itu.

Kekayaan beliau dianggarkan oleh Forbes bernilai kira-kira 16 billion, yang mana permulaannya berpunca daripada ladang ayam dan burung puyuh yang diusahakan bersama saudaranya.

Liu Yonghao memulakan kariernya sebagai seorang guru di sekolah teknikal.

Namun beliau membuat keputusan pada tahun 1982 untuk memiliki perniagaan sendiri, bersamsa-sama 3 adik beradik lelaki beliau. Tak mempunyai modal, keempat-empat adik beradik ini menjual jam dan basikal mereka.

Dengan itu, mereka berjaya memperolehi hampir RM500 sebagai modal. Ia digunakan untuk membeli dan menternak ayam dan burung puyuh yang mana kemudiannya dijualkan kepada petani-petani luar bandar wilayah Sichuan.

Bermula daripada itu perniagaan mereka berkembang dengan memulakan rangkaian jualan untuk makanan haiwan.

Syarikat mereka, Hope Group, merupakan antara rangkaian terbesar bekalan makanan haiwan terbesar di China pada tahun 1992.

4 tahun kemudian, keempat-empat saudara ini membawa haluan masing-masing, dengan Liu menamakan syarikatnya sebagai New Hope Group.

Kini, syarikat beliau merupakan antara syarikat pertanian terbesar di China. Beliau juga mempelbagaikan perniagaannya kepada hartanah dan industri kimia. Liu juga pernah menjadi naib presiden lembaga China Minsheng Bank.

Stewart dan Lynda Resnick , merupakan petani kedua terkaya di dunia dengan anggaran kekayaan RM16.35 billion. Kekayaan ini diperolehi daripada penanaman badam dan pistachio di atas tanah sebesar 64,000 ekar di California.

Sejak mula, mereka telah melaburkan wang kepada teknlogi sebanyak RM389 juta bagi menghasilkan pistachio tahan kemarau dan menyesuaikan diri dengan kemarau yang berpanjangan di California.

Selepas berkahwin, Stewart memulakan perniagaan mereka pada hujung tahun 1970-an dengan melaburkan wang ke ladang di California.

Wilayah ini terkenal dengan gurun dan cuaca yang kering, namun dengan kesungguhan, pasangan ini berjaya menukarkan gurun kepada empayar makanan ringan.

Kini, produk daripada syarikat yang diberi nama Wonderful Company dibeli oleh hampir separuh penduduk Amerika Syarikat. Antara produk lain mereka adalah oren mandarin, air Fiji dan POM Wonderful.

Liu Yongxing merupakan abang kepada Liu Yonghao, yang berada di tempat ketiga senarai ini. Dengan anggaran kekayaan sebanyak RM25.7 billion, Liu Yongxing merupakan petani paling kaya di atas muka bumi.

Selepas membawa haluan masing-masing pada tahun 1990-an, beliau menubuhkan East Hope Group.

Keempat-empat adik beradik Liu menubuhkan syarikat pertanian sendiri, dengan Liu Yongxing dan Liu Yonghao dinamakan sebagai antara manusia terkaya di dunia oleh Forbes.

Syarikat beliau beroperasi dalam bidang pertanian, hartanah dan industri berat. Fokus utama syarikat ini dalam bidang pertanian adalah mengeluarkan makanan haiwan dengan lebih daripada 100 produk.


5 Buah Kerajaan Yang Wujud Tetapi Tidak Diiktiraf Secara Rasmi

Membentuk sebuah negara adalah satu proses yang sukar, kerana semua pihak baik daripada bakal pemerintah sehinggalah mereka yang berstatus rakyat perlu bersetuju untuk bersama-sama menghormati proses pembentukan sesebuah negara, sebelum negara itu dapat dibentuk.

Bagaimanapun, ada ketikanya sesebuah negara itu dibentuk tanpa persetujuan ramai sehingga menimbulkan masalah serta isu yang tidak dapat dielakkan, ekoran perbezaan pendapat yang wujud serta ketiadaan pengiktirafan daripada pihak luar - seperti pengiktirafan PBB kepada negara-negara yang ada.

Tahukah anda wujud beberapa negara tidak rasmi yang mempunyai latar belakang yang unik serta sejarah yang tersendiri akibat pelbagai masalah yang dihadapi semasa pembentukannya? Berikut adalah 5 negara yang wujud tetapi tidak diiktiraf oleh masyarakat dunia, kerana statusnya yang unik.

Pernah anda dengar tentang sebuah negara lain yang wujud dalam Amerika Syarikat? Lakotah adalah negara tersebut.

Lakotah pada awalnya adalah negara yang bakal ditubuhkan melalui perjanjian di antara kerajaan Amerika Syarikat dengan suku etnik Lakota, pada tahun 1868. Kerajaan Amerika Syarikat membenarkan suku etnik Lakota memerintah sendiri kawasan seluar 200 ribu kilometer persegi termasuklah sebuah bukit yang digelarkan Black Hills yang menjadi kawasan keramat suku kaum Sioux Lakota.

Bagaimanapun, selepas emas ditemui di kawasan tersebut, kerajaan Amerika Syarikat melanggar perjanjian yang telah mereka persetujui dan mula menceroboh kawasan Lakota bagi memastikan pembukaan lombong-lombong emas di sana rancak. Persetujuan yang telah pun dipegang, dilupakan sebegitu saja.

Pada tahun 1998, Mahkamah Tinggi Amerika Syarikat memerintahkan kerajaan Amerika Syarikat membayar pampasan USD600 juta kepada penduduk Lakotah kerana melanggar perjanjian, namun ditolak penduduk atas dasar maruah. Penduduk Lakotah percaya, sekiranya mereka menerima tawaran tersebut, mereka seolah bersetuju untuk memadam impin memiliki negara sendiri.

Pada tahun 2007, delegasi daripada pemimpin Lakota sekali lagi menghantar permohonan kemerdekaan daripada kerajaan Amerika Syarikat. Sehingga kini perkara ini belum selesai.

Tahukah anda, Mount Rushmore yang terkenal terletak dalam kawasan yang menjadi pertikaian ini? (Rujukan)

Tahukah anda, di dalam Australia terdapat sebuah negara lain tidak rasmi bernama Hutt River?

Hutt River adalah sebuah negara kecil yang mengisytiharkan kemerdekaan daripada kerajaan Australia pada tahun 1970. Mempunyai keluasan 75 km per segi, Hutt River atau nama penuhnya, Principality of Hutt River diasaskan oleh HRH Prince Leonard Casley, seorang petani yang mahu memerintah sendiri jajahannya. Hutt River mempunyai sistem kewangan mereka sendiri, passport dan setem. Golongan di-Raja Hutt River bebas memberikan darjah kebesaran pada sesiapa yang dirasakan layak.

Sejarah Hutt River bermula selepas kerajaan Australia mengenakan kuota penjualan ke atas pengeluaran gandum di ladang sekitar Sungai Hutt. Ekoran beberapa insiden pertelingkahan di antara kumpulan penduduk dengan kerajaan Australia, Leonard mengambil jalan mengumumkan keluarnya mereka daripada pentadbiran kerajaan Australia lalu berhenti membayar cukai. Dia kemudiannya atas persetujuan penduduk kampung, melantik dirinya sebagai Raja Hutt River.

Tidak diiktiraf kerajaan Australia sehingga kini, pada tahun 2017 Raja Leonard mengumumkan perlantikan anaknya Putera Graeme sebagai pemangku takhta kerajaan Hutt River yang mempunyai populasi 23 orang penduduk tetap. (rujukan)

Ini kerana negara ini mempunyai pusat pemerintahan yang bergerak mengikut musim. Terletak di dalam negara Zambia, setiap kali air Sungai Zambezi naik, penduduk Barotseland akan berpindah ke tanah yang lebih tinggi dalam upacara perpindahan yang menjadi ritual mereka setiap tahun.

Sejarah Barotseland berpunca daripada campur tangan British. Diberikan kuasa autonomi pemerintahan semasa zaman kolonial British, Barotseland diiktiraf sebagai sebuah negara bebas pada mulanya. Sehinggalah pada tahun 1964, apabila Zambia mencapai kemerdekaan mereka. Barotseland hilang kuasa autonomi dan seterusnya ditadbir terus oleh kerajaan Zambia, ekoran keputusan mahkamah yang menganggap perjanjian awal di antara pemimpin Barotseland dengan British terbatal.

Persengketaan di antara pemimpin Barotseland dengan kerajaan Zambia masih lagi berterusan, dengan pelbagai rundingan damai dalam mencari kata putus gagal. (rujukan)

Kembali ke Australia, pada tahun 2013 sebuah kawasan yang bersempadan dengan New South Wales dan Queensland mengisytiharkan kemerdekaan mereka daripada kerajaan Australia.

Murrawarri adalah sebuah negara tidak rasmi yang dibentuk daripada satu suku kaum asal di Australia yang mempunyai 4000 orang warganegara. Murrawarri mengisytiharkan kemerdekaan negara mereka pada 3 April 2013 melalui satu kenyataan yang dihantarkan terus kepada Permaisuri England.

Dalam kenyataan mereka, mereka mencabar kerajaan Britain untuk membuktikan kawasan penempatan mereka tertakluk kepada sistem pemerintahan monarki British yang masih dikekalkan di Australia, dengan notis 28 hari diberikan kepada kerajaan Britain. Sekiranya kerajaan Britain gagal berbuat demikian, kerajaan Murrawarri akan memulakan proses permohonan dengan PBB dalam mengiktiraf mereka sebagai sebuah negara berdaulat.

Kerajaan British tidak memberikan sebarang maklum balas terhadap kenyataan mereka dan pada 12 Mei 2013, permohonan mereka kepada PBB dilakukan. Kerajaan Australia mengumumkan tiada keperluan sebarang jawapan atau maklum balas perlu dilakukan, kerana penubuhan kerajaan Murrawarri tidak mematuhi sebarang undang-undang Australia. (rujukan)

Kerajaan Ryukyu adalah sebuah kerajaan yang mentadbir pulau-pulau Ryukyu sejak kurun ke 14 hinggalah kurun ke 19. Terdiri daripada 160 buah pulau yang terletak di laut Pasifik, seramai 1.4 juta orang penduduk tinggal di sini.

Sejarahnya, pada tahun 1879, kerajaan Jepun mula mengambil alih pemerintahan kawasan Ryukyu sebagai salah satu koloni mereka. Nasib penduduk Ryukyu bertambah malang. Selepas dijajah oleh Jepun dan tewasnya kerajaan Jepun, pulau Ryukyu diserahkan kepada pemerintahan tentera Amerika Syarikat selepas perang Pasifik. Tentera Amerika menggunakan kekerasan bagi merampas tanah penduduk di sana dan bertindak menghalau penduduk, bagi membolehkan mereka mendirikan markas tentera.

Pada tahun 1972 kerajaaan Amerika memulangkan semula Ryukyu kepada kerajaan Jepun dengan beberapa syarat dikenakan. Sehingga kini, Pulau Ryukyu menjadi markas tentera Amerika Syarikat di Jepun,

Pada tahun 2015, delegasi pemimpin masyarakat Ryukyu mendedahkan bukti-bukti yang sepatutnya menjelaskan status Ryukyu sebagai sebuah negara berdaulat. Beberapa dokumen membuktikan pendudukan Jepun di Ryukyu adalah melanggar hak undang-undang antarabangsa yang termaktub dalam Perjanjian Konvensyen Vienna. Ini adalah hujah yang dijadikan penyokong kepada mereka yang mahu mengembalikan semula pemerintahan negara berdaulat Ryukyu.

Delegasi itu juga memohon kerjasama kerajaan Jepun supaya memulangkan semula dokumen perjanjian di antara kerajaan Rykyu dengan kerajaan Amerika Syarikat, Perancis dan Belanda pada tahun 1850, yang secara jelas menyatakan kedudukan asal kerajaan dan negara yang bernama Ryukyu itu satu masa dulu. Penduduk kepulauan tersebut menghadapi banyak masalah ekoran kewujudan markas tentera Amerika Syarikat dengan kes rogol melibatkan penduduk tempatan oleh anggota tentera Amerika, kerap berlaku tanpa kawalan. (rujukan)


10 manusia paling pantas mencecah status billionaire

Hari ini, terdapat seramai 1,826 jutawan di seluruh dunia. Anda adalah sangat mengagumkan jika mampu menjadi salah seorang daripada mereka. Walau bagaimanapun, ada sesetengah jutawan ini lebih hebat daripada yang lain kerana berjaya mencapai status billionaire dalam masa yang singkat.

Kami kongsikan 10 usahawan terhebat yang mencapai status 1 bilion paling pantas dalam sejarah.

Rockefeller dianggap manusia terkaya dan pemurah sepanjang zaman dengan jumlah harta keseluruhan bernilai USD 345 bilion. Beliau juga telah menubuhkan Chicago University tetapi menolak tawaran untuk dinamakan sempena nama beliau kerana tidak mahu dirinya membayangi universiti tersebut.

Rockefeller menjadi kaya dengan mengasaskan Standard Oil pada 1870 semasa beliau hanya berusia 31 tahun di Cleveland. Dalam masa hanya beberapa tahun, beliau telah berjaya membeli hampir kesemua kilang penapisan minyak di Cleveland dan menjadi antara orang paling berkuasa di Amerika.

Pada awal 1890, Standard Oil menguasai 90% minyak di Amerika, menjadikan beliau billionaire Amerika yang pertama dan juga punca undang-undang monopoli mula dikuatkuasakan.

Pada tahun 1978, 3 tahun setelah menubuhkan Microsoft, beliau mempunyai 25 orang pekerja dan modal berbayar sebanyak USD 2.5 juta. Menjelang 1983, Microsoft telah digunapakai oleh 30% komputer di seluruh dunia.

Saham Microsoft mula tersenarai pada 1986 dan dianggarkan bernilai $350 juta. Gates ketika itu masih berusia awal 30-an dan nilainya meningkat tahun demi tahun menjadikan beliau salah seorang manusia terkaya dalam dunia sehingga ke hari ini.

Kedua-dua orang sahabat ini mendapat idea mencipta Google melalui projek kelas semasa di Stanford. Setelah membangunkan sebuah prototaip, mereka menawarkannya kepada syarikat Excite dengan harga USD1.6 juta. Ketika itu Page mahukan bayaran sebanyak USD 600,000 dibuat dalam bentuk tunai, USD700,000 dalam bentuk saham dan baki selebihnya sebanyak USD300,000 didermakan kepada Stanford.

Namun demikian, Excite hanya menawarkan USD 750,000 dan tawaran itu ditolak oleh Page. Mereka bersabar selama beberapa tahun dan menjadi jutawan pada awal usia 30-an semasa Google menjadi syarikat tersenarai awam.

Sebelum menjadi presiden pertama Facebook, Parker bermula dengan Napster dan Plaxo. Selepas beberapa tahun beroperasi, Napster telah ditutup dan disaman bertrilion dolar. Setelah itu, Parker juga dipaksa meninggalkan Plaxo. Beliau jatuh muflis hingga terpaksa menumpang tidur di rumah rakannya.

Akan tetapi nasib baik menyebelahinya apabila Parker berjumpa dengan Mark Zuckerberg selepas 6 bulan Facebook dilancarkan. Dari situlah beliau bangkit semula hingga berjaya bergelar jutawan.

Bezos meninggalkan jawatan di sebuah firma pelaburan di New York untuk memulakan Amazon. Ketika itu, beliau berusia 31 tahun dan diberi bantuan dana USD300,000 oleh ibu bapanya. Amazon yang pada mulanya hanya laman web yang menjual buku berjaya memperolehi pendapatan sebanyak USD20,000 selepas dua bulan dilancarkan. Amazon tersenarai di bursa saham 3 tahun kemudian dan menukar status Bezos menjadi seorang billionaire.

Facebook mula diasaskan pada tahun 2004 di Harvard University dengan pendaftaran seramai 1,500 pengguna dalam masa 24 jam pertama. Selepas 7 bulan Zuckerberg meninggalkan Harvard dan memindahkan lokasi syarikat ke Palo Alto, beliau berjaya mengumpul dana sebanyak USD500,000. Pada tahun 2006, beliau telah menolak tawaran bernilai USD 1 billion dari Yahoo! untuk membeli Facebook.

Pierre Omidyar memulakan versi eBay yang pertama pada tahun 1995 semasa beliau berumur 28 tahun. Setelah 9 bulan, eBay telahpun menjana keuntungan secukupnya membuatkan Omidyar memilih untuk berhenti kerja. eBay menjadi syarikat tersenarai awam setelah 3 tahun dilancarkan, sekali gus menjadikan Omidyar seorang jutawan segera.

Semua orang kenal Groupon tetapi ramai tidak tahu ia adalah syarikat paling pantas berkembang dalam sejarah dunia perniagaan. Groupon telahpun bernilai USD1 bilion apabila mendapat keuntungan bersih sebanyak USD135 juta setelah 17 bulan pertama dilancarkan. Menurut majalah Forbes, Groupon sudah mula memperolehi keuntungan selepas 7 bulan beroperasi dan hanya mengambil masa 2.5 tahun untuk menjana pendapatan USD1 bilion.

Akan tetapi kini Groupon tidak lagi segah dahulu mungkin akibat lambakan laman web pesaing.

Winnick menubuhkan Global Crossing pada 1997, di mana mereka mendapat projek membangunkan kabel fiber optik menyeberangi Lautan Atlantik. AT&T, Microsoft dan banyak syarikat gergasi lain menggunakan perkhidmatan Global Crossing untuk mencapai pelanggan di benua Asia. Setahun kemudian, Global Crossing telah tersenarai sekali gus menjadikan Winnick meraih status billionaire selepas hanya 18 bulan.

4 tahun kemudian, Global Crossing telah difailkan muflis dan disabitkan atas kesalahan fraud. Syarikat diarahkan membayar sejumlah USD335 juta kepada kesemua pemegang saham.

Sebelum menubuhkan Priceline, Walker adalah salah seorang pengasas Synapse Group dengan modal permulaan sebanyak $300 juta. Walker menggunakan hasil jualan Synapse untuk memulakan Priceline. Bermula pada tahun 1998, beliau menghampiri kejayaan menjual 40,000 tiket dalam masa 4 bulan beroperasi. Pada tahun 1999, syarikat itu mula tersenarai dalam bursa saham dan Walker mencecah status billionaire pada tahun yang sama.

Akan tetapi, sebagaimana dia pantas menaikkan nama Priceline, begitu pantas jugalah beliau menjatuhkannya apabila menarik diri dari syarikat pada tahun 2000.

Bukan mudah sebenarnya mahu jadi kaya. Jatuh bangun itu sebenarnya sudah menjadi lumrah dalam dunia perniagaan. Ada segelintir manusia yang tidak mahu bersusah-susah dan hanya berangan ingin kaya dengan cepat. Pemikiran sebegini amat berbahaya dan perlu dielakkan kerana boleh mengundang sifat lupa diri.